**Sihtasutus Eesti Kunstimuuseum   
MUUSEUMIKOGU KORRALDAMISE PÕHIMÕTTED**

**1. MUUSEUMI MISSIOON JA ÜLEVAADE TOIMEPÕHIMÕTETEST**

**1.1. Missioon**

Eesti Kunstimuuseumi põhiülesanne on Eesti professionaalse kunsti ja väliskunsti ning sellega seotud materjali kogumine, säilitamine, uurimine ning vahendamine hariduslikel, teaduslikel ja elamuslikel eesmärkidel.

**1.2. Muuseumi ajalugu**

Eesti Kunstimuuseum (EKM) sai alguse aastal 1919 (tollal Tallinna Eesti Muuseum). Aastatel 1921–1928 asus muuseum Kadrioru lossis Weizenbergi tänaval. Lisaks kunstile kogus muuseum sel perioodil ka muid esemeid, eelkõige etnograafilist materjali. 1920. aastate keskpaigast keskenduti kujutava kunsti ja kultuurilooliste esemete kollektsioneerimisele ning etnograafilised esemed anti üle Eesti Rahva Muuseumile Tartus. 1920. aastate algupoolel täienesid muuseumi kogud peamiselt haridusministeeriumi ja Tallinna linnavalitsuse deposiitide varal. Alates 1925. aastast sooritas kunstioste ka Kultuurkapitali Kujutava Kunsti Sihtkapital.

Kujutava kunsti kogu loomisel oli muuseumi algusaastatel peamine tähelepanu suunatud baltisaksa nimekamate kunstnike loomingu kogumisele. Eesti kunstnike töid saadi ostudena suurematelt näitustelt, ateljeedest ja kunstnike pärandvara hulgast.

Tallinna Eesti Muuseumi ümbernimetamine Eesti Kunstimuuseumiks toimus 1928. aastal. Järgmisel aastal võeti vastu otsus jagada muuseumi kogud maali, skulptuuri (ühes kirikuvaraga), graafika ja joonistuste, rakenduskunsti (sh gildide varad) ning rahvakunsti osakondadeks.

Seoses baltisakslaste väljaasumisega 1939. aastal täienesid kogud peamiselt baltisaksa kunstnike töödega, sest mitmed väljarändajad sõlmisid pariteetkomisjoniga kokkuleppe, et saavad loa teoste väljaveoks Eestist, kui annavad mõned taiesed kingituseks.

Tallinna pommitamise ajal NSV Liidu õhuvägede poolt 9. märtsi ööl 1944 süttis kõrvalolevatest hoonetest Narva mnt 4 olev maja, milles asus Eesti Kunstimuuseum. Koos majaga hävis suurel arvul kunstiteoseid ja kultuuriloolise väärtusega esemeid, samuti raamatukogu, arhiiv ja fotokogu. Enamik EKMi kogudest oli juba enne sõja eest evakueeritud.

Sõjajärgsel perioodil kolis EKM taas Kadrioru lossi ning alustati muuseumi kogude reevakueerimist ja uuesti arvele võtmist. Paraku oli poliitiliste otsuste tõttu aastatel 1948–1956 suur osa Eesti kunsti paremikust suletud hoidlatesse kui formalistlik kunst. Nn sula ajal alates 1950. aastate lõpust sai ka EKM oma kogusid vabamalt eksponeerida.

1950. aastaks olid välja kujunenud kogud, mis võeti neil aastatel uuesti arvele vastavalt Moskvast saadetud juhtnööridele. Kogud jaotati tehnikapõhiselt: maalikogu, graafikakogu, skulptuurikogu, tarbekunsti- ehk rakenduskunstikogu, eraldi võeti arvele ka väärismetall.

1980. aastatel algas muuseumis filiaalide sünd ja koos sellega moodustusid ka uued kogud –1983 Adamson-Ericu abikaasa Mari Adamsoni annetusena Adamson-Ericu muuseumikogu, 1984 Kristjan Raua tütre Helge Pihelga annetusena Kristjan Raua majamuuseumikogu, seoses Niguliste muuseumi avamisega 1984. aastal ka Niguliste kogu, kuhu oli aastate jooksul kogutud erinevatest kirikutest päästetud kunstiteoseid.

1994. aastal taasmoodustatud Eesti Kultuurkapital andis võimaluse omandada kaasaja kunstnike loomingut ja seetõttu loodi muuseumis 1995.aastal nüüdiskunstikogu.

Aastal 1997 avati Kadrioru lossikompleksi endises köögimajas erakoguja Johannes Mikkeli kollektsiooni muuseum. J. Mikkel annetas oma 16.–20. sajandi Euroopa ja Idamaade maalist, graafikast ja portselanist koosneva kogu Eesti Kunstimuuseumile sooviga, et kollektsioon säiliks tervikuna ning oleks avatud publikule.

Aastal 2000 avati renoveeritud Kadrioru lossis Eesti Kunstimuuseumi filiaal, mis tutvustab EKMi väliskunstikogusid. Sellega seoses moodustati uued kogud, mis eraldati EKMi põhikogudest: välismaal, välisgraafika, välisskulptuur, välispisiplastika, välistarbekunst ja välismööbel.

2004. aastal iseseisvus 1980. aastal Eesti Kunstimuuseumi filiaalina avatud Tarbekunstimuuseum. EKM andis vastmoodustunud Eesti Tarbekunsti-ja Disainimuuseumile üle Eesti kunstnike loodud tarbekunstiesemed (u 10 000 eset), v.a Mari Adamsoni poolt Adamson-Ericu muuseumile kingitud tarbekunstiesemed ning hõbedakogusse kuuluvad ja Niguliste Hõbedakambris eksponeeritud teosed.

Kõige nooremaks koguks on aastal 2001 moodustatud graafilise disaini kogu, mis sai alguse Eesti disaineri Guido Mambergi erakollektsioonist, mille muuseum omandas.

2006. aastal avati vastvalminud Kumu kunstimuuseum, mis on EKMi peamajaks ning kus on väljas suurim Eesti kunsti püsiekspositsioon ning asub enamik EKMi kogusid.

**1.3. Muuseumi struktuur ja toimemehhanismid**

EKM asub Tallinnas erinevates hoonetes: peamaja, Kumu kunstimuuseum aadressil Weizenbergi 34 / Valge 1 (püsiekspositsioon, näitused, osa kogudest, arhiiv, raamatukogu, konserveerimisosakond); Kadrioru kunstimuuseum Weizenbergi 37 (püsiekspositsioon, näitused, väliskunsti kogud); Mikkeli muuseum Weizenbergi 28 (püsiekspositsioon, näitused, kogu); Niguliste muuseum Niguliste 3 (püsiekspositsioon, näitused, kogud); Adamson-Ericu muuseum Lühike jalg 3 (püsiekspositsioon, näitused, kogu). Lisaks kasutab EKM kunstiteoste hoiustamiseks rendipinda.

Kogude täiendamise, korrastamise ja kättesaadavaks muutmise eest on vastutus jagatud järgnevalt:

* Kogude täiendamine (analüüs, vajadus, planeerimine): kogude osakond, konserveerimisosakond, EKMi muuseumid
* Andmebaasid (MuIS, ESTER, EKMi digitaalkogu): kogude osakond, EKMi muuseumid
* Hoiustamine, säilitamine: kogude osakond, konserveerimisosakond, EKMi muuseumid
* Kogude kasutatavus: kogude osakond (uurijate teenindamine, näituste ja trükiste koostamine), EKMi muuseumid (uurijate teenindamine, näituste ja trükiste koostamine), hariduskeskus (haridusprogrammid)

Eesti Kunstimuuseumis tegutseb 2011. aastal reorganiseeritud Teadusnõukogu, mis koordineerib erinevates EKMi muuseumides ja osakondades tehtavat kunstiteaduslikku tööd. Teadusnõukogu kompetentsi kuulub EKMi kogude täiendamise põhimõtete väljatöötamine ja vajadusel täiendamine, ajutiste ja püsinäituste, konverentside-seminaride ja trükiste plaani arutelu ja kinnitamine, ajakirja Eesti Kunstimuuseumi Toimetised töö ning teiste muuseumide ja teadusasutustega seotud teadusliku koostöö koordineerimine.

Teadusnõukogu koosseis ja statuut on kinnitatud EKMi juhatuse liikme käskkirjaga.

**1.4. Muuseumi koostöövõrgustik**

* EKMi Kunstisõprade Selts

Loodud 2007. aastal, koondab kunstimuuseumi juurde erinevaid eluvaldkondi esindavaid kunsti- ja kultuurisõpru, et pakkuda muuseumile lisaväärtust läbi seltsi ühistegevuse. Selts toetab iga-aastaselt EKMi kogude täiendamist, kinkides teoseid, mida muuseum on oma kogudesse soovinud.

* Tartu Kunstimuuseum

EKMil on 1940. aastal asutatud Tartu Kunstimuuseumiga pikaajaline koostöö Eesti kunsti kogude uurimise, eksponeerimise ning tutvustamise alal. Korraldatakse ühisnäitusi, antakse välja mõlema muuseumi kogusid tutvustavaid katalooge.

* Eesti Ajaloomuuseum, Tallinna Linnamuuseum, Tartu Ülikooli Muuseum, Eesti Rahva Muuseum

Eesti Ajaloomuuseumil, Tallinna Linnamuuseumil, Tartu Ülikooli Muuseumil ja Eesti Rahva Muuseumil on ajalooliselt kujunenud terviklikud kunstikogud, kus on eriti hästi esindatud vanem kunst. EKM teeb teiste kunstikogusid omavate muuseumidega koostööd kunstikogude uurimise ja eksponeerimise alal, kaasates vastavate muuseumide spetsialiste kogusid tutvustavatesse uurimisprojektidesse ning korraldades ühisnäitusi.

* Underi ja Tuglase Kirjanduskeskus, Eesti Rahvusarhiiv, Tartu Ülikooli Raamatukogu ja teised kunstikogusid omavad institutsioonid

EKM teeb koostööd kogude uurimise alal, kaasates nende asutuste arhiivi- ja kunstimaterjale ühistes kunsti tutvustavates ja propageerivates projektides.

* Eesti Kaasaegse Kunsti Keskus, Eesti Kaasaegse Kunsti Muuseum, Tallinna Kunstihoone, Pärnu Uue Kunsti Muuseum

EKM teeb koostööd nüüdiskunsti kogumisele, uurimisele ja tutvustamisele spetsialiseerunud institutsioonidega oma nüüdiskunsti kogu tutvustamise, uurimise ja eksponeerimise vallas.

* Eragaleriid, erakogujad

EKM teeb koostööd kunsti erakogujatega eelkõige kunstialase info vahetamise alal ning näituseprojektide raames.

* Ateneum ja Sinebrychoffi muuseum, Helsingi; Läti Rahvuslik Kunstimuuseum, Riia; Leedu Kunstimuuseum, Vilnius

EKM teeb koostööd välismaiste lähiregioonide kunstimuuseumidega eelkõige näituseprojektide raames, eksponeerides töid teiste muuseumide kogudest ühisnäitustel, andes välja ühiskatalooge ning organiseerides vastastikust spetsialistide stažeerimist.

* Eesti Kunstiakadeemia, Tallinna Ülikool, Tartu Ülikool

EKM on üliõpilastele üheks museoloogia ja kunstiajaloo praktika baasiks, kus saadakse ülevaade kunstimuuseumi tööst ning tegevusest kunstikogudega.

* Eesti Kunstiteadlaste ja Kuraatorite Ühing

Ühingusse kuuluvad mitmed EKM kogudega tegelevad töötajad. EKM teeb EKKÜga koostööd kogusid tutvustavate konverentside ja uurimisprojektide läbiviimisel.

* Rahvusvaheline Madalmaade kunsti kuraatorite organisatsioon CODART

EKM teeb CODARTiga koostööd oma Madalmaade kunsti sisaldavate kogude uurimisel, eeskätt CODARTi liikmeks olevate EKMi kuraatorite kaudu.

* Rahvusvaheline Muuseumide Nõukogu ICOM

1946. aastal asutatud ICOM on suurim ülemaailmne muuseumide valdkonda ühendav ja museoloogia arengut edendav organisatsioon. ICOMi muuseumide eetikakoodeks on kõigi maailma muuseumide, sh EKMi üheks tegevust reguleerivaks alusdokumendiks. Enamiku ICOMi alakomiteede tegevus puudutab muuseumide kogude, kogumispoliitika ja -eetikaga seotud probleeme. Mitmed EKMi töötajad on ICOMi liikmed.

* Eesti Muuseumiühing

Loodud 1988. aastal väärtustamaks kultuuripärandi säilitamise ja kaitsmisega tegelevate professionaalide tööd muuseumis.

* Eesti Konservaatorite Ühing

Koondab erinevates muuseumides, arhiivides, raamatukogudes ja eraettevõtetes töötavaid konservaatoreid, restauraatoreid, säilitusspetsialiste ja vastavate erialade spetsialiste. EKMis töötavatele konservaatoritele loob ühing võimaluse laiemaks erialaseks kompetentsiks ja suhtluseks kolleegidega.

* Eesti Kunstiakadeemia muinsuskaitse ja konserveerimise osakond

Ühelt poolt toimub koostöö EKA muinsuskaitse ja konserveerimise osakonnaga praktikavõimaluse pakkujana EKMi näol, kus erialatudengite kaasamine muuseumi töösse toimub vastastikuse huvina nii reaalsete tööde läbi viimisel kui tulevase konservaatoripõlvkonna koolitamisel. Teisalt on EKMi ja EKA ühisprojektidena käivitatud mitmed suuremad uurimuslikud tööd, kus EKM pakub erialast oskusteavet ning käsitletavaid kunstiobjekte, EKA aga teadus- ja koolitusbaasi.

* Ennistuskoda Kanut

Koostöös ning vastastikuse huvi alusel toimuvad uurimuslikud ning uusi innovaatilisi võimalusi pakkuvad konserveerimisalased projektid.

* Tartu Ülikooli Keemia Instituut

EKM ja TÜ KI on ühiste materjalitehniliste uurimisprojektidena käivitanud ja läbi viinud mitmeid teaduslikke uuringuid.

* Eesti Keskkonnauuringute Keskus

EKMil ja EKUKil on vastastikust huvi pakkuvad teadusprojektid kunstiuuringute vallas.

* Tallinna Tehnikaülikooli Materjaliuuringute teaduskeskus

EKM ja TÜ KI on ühiste materjalitehniliste uurimisprojektidena käivitanud ja läbi viinud mitmeid teaduslikke uuringuid.

* Raamatukogu vahetuspartnerid

EKMi raamatukogu tegeleb aktiivselt nii sise- kui välisvahetusega, mis on saanud üheks oluliseks raamatute hankimise võimaluseks. Välisvahetus sai alguse aastal 1996, kui muuseum hakkas välja andma katalooge, mida oli võimalik vahetada välismuuseumidega. Järk-järgult on vahetus laienenud. EKMi vahetuspartnereid leidub juba enamikes Euroopa riikides, aga ka Kanadas ja Ameerika Ühendriikides. Kõige enam vahetuspartnereid on Soomes, Saksamaal, Austrias, Šveitsis, Belgias, Hollandis, Venemaal. Tänu välisvahetusele on võimalus hankida muuseumide katalooge, mis tihti ei ole kättesaadavad kaubandusvõrgu kaudu.

**1.5. Muuseumi tegevust reguleerivad õigusaktid ja dokumendid**

EKM juhindub oma tegevuses seadustest, Vabariigi Valitsuse määrustest ja korraldustest, kultuuriministri määrustest ja käskkirjadest, teistest õigusaktidest ning kehtivast põhimäärusest.

Seadused: muuseumiseadus, arhiiviseadus, arhiivieeskiri, autoriõiguse seadus, avaliku teabe seadus, digitaalallkirja seadus, isikuandmete kaitse seadus, riigivaraseadus, raamatukogude seadused

Määrused: EKMi põhimäärus, muuseumikogu täiendamise ja kultuuriväärtusega asja muuseumisse hoiule võtmise kord; museaali ja muuseumisse kauemaks kui aastaks hoiule võetud asja märgistamise ja säilitamise kord; muuseumide andmekogu asutamine ja põhimäärus.

EKMi põhitegevust reguleerivad asutusesisesed dokumendid: EKMi konserveerimisosakonna põhimäärus, EKMi arhiivi põhimäärus; EKMi raamatukogu põhimäärus, EKMi muuseumikogu täiendamise komisjoni statuut; EKMi kogudesse kuuluvate visuaalide kasutamisõiguse hinnakiri, ametijuhendid, EKM töökorralduse reeglid

**2. MUUSEUMIKOGU TÄIENDAMINE**

**2.2. Kogumispoliitika**

**2.2.1.** Kogumise eesmärk

Eesti Kunstimuuseum kogub kunstiteoseid ja sellega seotud materjale eesmärgiga neid tutvustada, uurida ning säilitada järeltulevatele põlvedele.

Kogutavad kunstiteosed jagunevad:

1. Eesti kunstiklassika,
2. Eesti kaasaegne kunst,
3. väliskunst.

EKM omandab oma kogusse töid Kultuuriministeeriumi poolt eraldatud riigieelarveliste ostusummade; Kultuurkapitali Kujutava ja Rakenduskunsti Sihtkapitali poolt eraldatud toetuste, erinevate toetusfondide ja eraannetajate toetuse abil; samuti võtab muuseumikogu täiendamise komisjoni otsuse põhjal vastu muuseumile kingitud, annetatud või pärandatud kunstiteoseid.

Eesti kunsti kogumisel lähtutakse valiku tegemisel järgmistest põhimõtetest:

* autori professionaalsus,
* kuivõrd on teos silma paistnud kunstielus,
* teose seisund ja säilitamisvõimalused,
* teose iseloomulikkus oma ajas,
* teose olulisus kunstniku loomingus.

Eesti Kunstimuuseumis on rikkaim Eesti kunsti vanema klassika (kuni aastani 1940) kollektsioon. Selle moodustumine, tugevad ja nõrgad küljed on seotud siinse kunstikultuuri kujunemise iseärasuste, nõukogude ideoloogiast inspireeritud kunstipoliitiliste otsuste ning erakogude muuseumisse jõudmise lugudega. Seetõttu tuleks **vanema Eesti kunsti** kogumisel arvestada järgmiste asjaoludega:

* EKMi kogu vajab täiendamist **valikuliselt**. EKM ei kollektsioneeri süstemaatiliselt teoseid, millest on parim kollektsioon kusagil mujal: nt Tartu Ülikooli joonistuskooliga seotud kunst ja kunstnikud, Pallase koolkonna kunst Tartu Kunstimuuseumis. Mõttekas on juba olemasolevat head kollektsiooni (ükskõik millises kogus) täiendada.
* Vanema klassika osas ei ole heade ja kollektsiooni seisukohalt vajalike teose ostuvõimalused kuigi suured, sest neid liigub vähe. Seetõttu tuleb eriliselt panustada **kvaliteedile**.
* Erand tuleks teha niisuguste (eelkõige teoste kogumite) suhtes, mida seni **ei ole oluliselt kollektsioneeritud**, kuid mis kultuuriprotsesside dünaamilise mõtestamise uute strateegiate valgusel on osutunud väärtuslikuks uurimismaterjaliks. Massi- ja visuaalkultuuri jõuline areng on nõrgestanud traditsioonilist kunstihierarhiat ning toonud kaasa vajaduse koguda ka sotsiaalset, temaatilist ja reprodutseerivat kunsti.
* **Kuna (eriti) personaalnäituste puhul pakub huvi ka kunstnike** loominguline köök, siis kaalume ka eeltööde ja põhitöö ümber koonduvate katsetuste omandamist. Muidugi tuleb seejuures lähtuda aruka valiku printsiibist. Ilmselt on seda kollektsioneerimise praeguses järgus mõtet teha kunstnikega, kelle põhiteosed on muuseumis olemas.

**Kaasaegse kunsti** kogumisvajadus põhineb kolmel väljavaatel:

- Kogu varasemate perioodide (1960.–1980. aastad) täiendamine originaalteoste või dokumentaalmaterjaliga (video- ja fotodokumendid *performance*’itest, meediakunstist, sotsiaalsetest kunstiprojektidest, valgus- ja helikunstist jms. Vt allpool märkust arhiivi kohta).

- Noorte professionaalsete kunstnike loomingu kogumine: noored kunstnikud, kes on silma paistnud erinevatel näitustel, saavutanud rahvusvahelist tunnustust (biennaalid, triennaalid, näitused, auhinnad) ning kelle looming järgib kaasaegse kunsti uusimaid arengusuundi ja on iseloomulik omas ajas.

- Juba kogus esindatud kunstnike loomingu järjepidevuse hoidmine: kogus peaksid olema esindatud olulised näited kunstniku loomingust läbi tema loomeperioodi. Siinkohal arvestatakse uue teose omandamisel selle märgilisust nii kunstniku juba kogusse kuuluva loomingu kui üldiste kaasaegse kunsti arengute taustal.

Järgnevate aastate kogumisvajadus lähtub otseselt kaasaegse kunsti väga mitmekesistest arengutest ja tehnoloogiatest. Prioriteetsemalt tuleb koguda installatiivset kunsti, mis hõlmab endas nii skulpturaalseid kui maali- ja fotoinstallatsioone, video-, heli- ja ruumiinstallatsioone. Installatsioonikunsti kogumisega seondub omakorda palju eripalgelisi probleeme, millele tuleb kiiresti operatiivne ja sisukas lahendus leida (sh säilitamine, dokumenteerimine jne). Jätkuvalt tuleb täiendada video- ja fotokogu.

**Väliskunsti** kogumisel on olulised järgnevad suunad:

* Ajalooliselt Eesti aladega seotud väliskunst (siin ajalooliselt veel leiduv või kunagi leidunud, kogutud või siit pärit kunstniku teostatud või isikut ja/ kohta kujutav väliskunst). Kultuuriloolisest väärtusest olulisemaks on seejuures teose kõrge kunstiväärtuslikkus.
* Siinsete kunstikogude omaaegset tähtsust ja iseloomu paremini iseloomustavad näited (nt Lipharti kogu puhul 15. sajandi esimese poole Itaalia kunst, samuti üldisemalt Saksa kunst, mida ajalooliselt siinsetes kogudes rohkesti leidus, kuid mille osa EKMi väliskunsti kogus on proportsionaalselt liiga tagasihoidlik).
* Lisaks kohaliku ajalooga seotuse aspektile lähtutakse kollektsiooni täiendamisel komplekteerimise (terviklikkuse) põhimõttest, st algselt mitme teosega komplekti kuulunud teoste kokku kogumine (sh osaliselt olemasolevate sarjade täiendamine puuduolevate teostega, teoste täiendamise põhimõttel ettevalmistava materjali –visandite, kavandite, aga ka märkmete kollektsioneerimine.
* Võimaluse korral omandab EKM ka kõrge kunstiväärtusega, oma ajastut, stiili, tootjat hästi iseloomustavat väliskunsti kollektsiooni täiendamise põhimõttel; samuti on kollektsiooni täiendamisel huvi lähiregioonide (Soome, Rootsi, Läti, Leedu, Vene) kunsti vastu, millel on ajaloo kaudu side siinse kultuuriruumiga.

**2.2.2.** Kokkupuutekohad samas ainevaldkonnas tegutsevate muuseumidega

* Tartu Kunstimuuseum – oma profiililt kõige sarnasem Eesti Kunstimuuseumiga. Tartu Kunstimuuseumil on Eesti parim kogu Pallase kunstnike ja Tartuga seotud kunstnike loomingust, samuti on Tartus hea alternatiivkunsti ja nüüdiskunsti kogu. Olles kunstikeskuseks Tartus, laiemalt Lõuna-Eestis, pakub Tartu Kunstimuuseum teistsugust valikut ja pilku Eesti kunstile kui EKM. Kunstikogude paiknemine kahes linnas hajutab samas ka riske, mis ohustaksid ainult ühes kohas paiknevat Eesti kunstipärandit. EKM ei konkureeri Tartu Kunstimuuseumiga teoste omandamise osas, vaid kooskõlastab võimaluse korral temaga kõik olulisemad kunstiostud.
* Eesti Ajaloomuuseum, Tallinna Linnamuuseum, Tartu Ülikooli Muuseum, Eesti Rahva Muuseum – kuna nimetatud muuseumid oma peamiselt vanemat kunsti sisaldavaid kunstikogusid märkimisväärselt ei täienda või täiendavad, lähtudes oma muuseumi spetsiifikast, teeb EKM nende muuseumidega koostööd eeskätt olemasolevate kogude uurimise alal.
* Eesti Tarbekunsti- ja Disainimuuseum – kogud loodi Tarbekunstimuuseumi eraldumisega EKMist, kui ETDMile anti üle seni EKM kogusesse kuulunud Eesti tarbekunst, v.a kirikuhõbe, mis jäi EKMi väärismetalli kogusse. ETDMi põhiülesandeks on Eesti tarbekunsti ja disaini uurimine, seda kajastava materjali kogumine, säilitamine, eksponeerimine ja publitseerimine (ETDMi põhimäärus). ETDM kogub Eesti tarbekunsti, EKM keskendub eelkõige kujutavale kunstile. EKM teeb ETDMiga koostööd kogude uurimise ja eksponeerimise alal.
* Eesti Kaasaegse Kunsti Muuseum (EKKM) – kogumistegevus on sporaadilist ja kontseptuaalset laadi ning seotud pigem sümboolse ja sotsiaalse kapitali kui muuseumipoolse süsteemse kogumispoliitika ja regulaarse ostutegevusega. Põhinedes EKKMi juhatuse liikmete isiklikel sidemetel kunstnikega ning olles tihedalt seotud EKKMi näituste ja enese kui ebahariliku institutsionaalse fenomeni arhiveerimisega, on suur osa EKKMi kollektsiooni kuuluvatest teostest kohaspetsiifilised, käsitledes mingil moel EKKMi näitusepindu või institutsiooni, ning osalt ka mittemateriaalsed, koosnedes üksnes arhiivmaterjalist ja autoripoolsest juhendist teose taasloomiseks.
* Kaasaegse Kunsti Eesti Keskus (KKEK) – kunstiteoste kogumise kui sellisega ei tegele, toimides pigem elava arhiivina, kuhu koguneb infot viimaste aastate lõikes oluliste Eesti kaasaegsete kunstnike kohta. Aastate jooksul on sel moel kogunenud arvestatav videoarhiiv Eesti videokunsti ja *performance-*kunstiga, lisaks kunstnike portfooliod ning KKEKi kodulehel asuv veebiarhiiv 50 valitud Eesti kunstnikuga, kes on viimase 3 aasta lõikes olnud olulised, mõjukad ja/või nähtavad.
* Pärnu Uue Kunsti Muuseum – omab kollektsiooni, kus on üle 400 kujutava kunsti teose ning videoteegis üle 1200 dokumentaalfilmi. Keskendub eelkõige näitusetegevusele, milles EKM teeb muuseumiga võimaluse korral koostööd, ning filmikunsti propageerimisele.
* Mitmel kesk-, riigi ja munitsipaalmuuseumil on oma kunstikogu, mis on kujunenud eelkõige nende muuseumide spetsiifikast (kogumisteema, kogumispiirkond) lähtudes. EKM teeb nende muuseumidega koostööd nii kogude uurimise kui eksponeerimise alal.
* Lähiregioonis on EKMiga sarnased kunstikogud näiteks Läti Rahvuslikus Kunstimuuseumis Riias ja Leedu Kunstimuuseumis Vilniuses, kus leidub nii sarnaseid 19. sajandi baltisaksa kui Vene kunsti autoreid. Sinebrychoffi muuseumi kollektsioon Helsingis sarnaneb oma profiililt EKM Kadrioru kunstimuuseumi väliskunsti kogudega

**2.2.3.** Kogu täiendamise üldpõhimõtted

Museaalid jõuavad muuseumi näituseprojektide ja uurimistöö raames toimuva kogumistöö tulemusena, aga ka annetuste ostmise, pärandamise või kinkimise tulemusel.

Muuseum lähtub oma kogumistöös järgmistest põhimõtetest:

* Muuseum keeldub annetuste, kingituste, pärandi, likvideeritavate asutuste või teiste muuseumide tervikkogude vastuvõtmisest, kui see ei vasta muuseumi profiilile, missioonile või kogumispoliitikale.
* Muuseum ei võta vastu annetusi, kingitusi või pärandit, kui selle üleandja esitab eritingimusi, mis on vastuolus muuseumi ja selle külastajate pikaajaliste huvidega.
* Muuseum ei omanda materjali, mida ei ole võimalik nõuetekohase hoolsusega (s.t. puuduvad füüsilised tingimused ja/või rahalised ressursid) kataloogida, säilitada, hoiustada või eksponeerida.
* Muuseum arvestab teiste sama piirkonna või sarnase profiiliga muuseumide kogumispoliitikatega, et vältida dubleerimist ning ressursside raiskamist.
* Muuseum ei omanda materjali, mis on omandatud ebaseaduslikult Eestis või teises riigis või on ebaseaduslikult teisest riigist välja viidud. Enne kultuuriväärtusega asja omandamist selgitab muuseum välja asja päritolu.

**2.2.4.** Kogu täiendamise sisulised kriteeriumid

Muuseum hindab kogudesse vastuvõetavaid museaale lähtuvalt järgmistest põhikriteeriumidest:

* **Ajalooline väärtus.** Kas objekt on seotud konkreetse inimese, paiga, sündmuse või tegevusega? Mida see jutustab mõne ajaloolise protsessi, temaatika või eluviisi kohta? Kas/kuidas objekt aitab paremini ajalugu mõista?
* **Esteetiline väärtus.** Kas objekt on meisterlikult valmistatud või on suurepärane näide teatud oskustest? Kas see on hea näide stiilist, disainist, kunstivoolust või mõne kunstniku loomingust? Kas see on originaalse või innovatiivse disainiga?
* **Teaduslik või uurimuslik väärtus.** Kas teadlastel on tänapäeval või tulevikus huvi objekti põhjalikumalt uurida?

Vastuvõetavate museaalide väärtuse määramisel kasutatakse koosmõjus põhikriteeriumidega järgmisi täiendavaid kriteeriume:

* **Päritolu.** Kes oli objekti omanik, kasutaja või valmistaja? Kus ja kuidas seda kasutati? Kuivõrd hästi on see dokumenteeritud?
* **Iseloomulikkus/tüüpilisus.** Kas see on teatud liiki objektide, tegevuste, eluviisi või ajalooperioodi tüüpiline näide?
* **Rariteetsus.** Kas see on haruldane, ebatavaline või erakordselt hea näide teatud objektist? Kas see on erakordselt hästi dokumenteeritud võrreldes teiste samalaadsete objektidega?
* **Seisund, terviklikkus.** Kas objekt on hästi säilinud? Kas see on säilinud ilma tahtlike või juhuslike muudatusteta, mis takistaksid tema tajumist originaalina?
* **Kasutatavus.** Kas objekti abil on võimalik interpreteerida sündmusi, kogemusi, inimesi jne ja tuua välja nende erinevaid aspekte? Kas see aitab muuseumil jutustada mingit lugu? Kuidas seostub muuseumi näituste kavaga ja/või haridusprogrammiga?

**2.2.5.** Muuseumikogu hetkeseis ja täiendamisvajadus

Kõik kogud on sisestatud infosüsteemi MuIS. Uued tulmed lisatakse jooksvalt.

**Maalikogu (EKM M)**

Uurimisseis

Läbi aegade on maalikogu põhjal koostatud suuremaid ja väiksemaid ekspositsioone ja näitusi (viimastel aastatel 15–20 väljapanekut aastas) Eestis ja välismaal. Uus muuseumihoone Kumu on andnud uusi näituste võimalusi ja tekitanud häid kunstikontakte välismuuseumidega.

Maalikogu on uurimisallikaks monograafiate, kunstiväljaannete koostamisel, õppebaasiks haridustegevuse läbiviimisel.

Kogu kirjeldus

Maalikogu loomine ja kujunemine algas muuseumi asutamisajast, kui muuseum kandis veel Tallinna Eesti Muuseumi nime. Eesti Kunstimuuseumi nime andmise ajaks (1928) oli muuseumil arvestatav eesti rahvusliku kunsti kogu ning vene, Lääne-Euroopa ja keskaja kunsti kollektsioon. Aegade jooksul on muuseum suutnud koondada nii kaugema kui lähema mineviku eesti kunsti suurkujude loomingut, Köleri, Laikmaa, vendade Raudade, Triigi, Mägi, Kitse, Mikko, Haameri ja paljude teiste töid. Samuti paljude väliseesti autorite teoseid eksiilis, nagu Jõesaar, Talvik, Kõks jt. Kogu peegeldab oma aja kunstisündmusi ja suundumusi läbi aegade meil ja kaugemal. Kogu on kunsti uurimisallikaks nii teadureile kui õppureile.

Täiendamise põhimõtted

Maalikogu täiendamise põhimõtted tulenevad EKMi missioonist koguda ja säilitada Eesti ja lähinaabrite kunsti. Kogu ajaloolist osa püütakse täiendada Eesti kunstiloos oluliste teostega. Kaasaegse kunsti osas järgitakse arenguid ja suundumusi üle ilma. Üheks valikupõhimõtteks on oluliste kunstnike erinevate loominguetappide jäädvustamine. Maali abikogus säilitatakse täiendavat ja uurimuslikku materjali.

Täiendamisvajadus

Täiendamisel on prioriteetideks lähimineviku kunsti analüüs ja kogu täiendamine vastavalt sellele; nõukogudeaegse perioodi avangardkunst ning kunsti hetkeseisu jäädvustamine läbi kaalutletud valikute.

**Graafikakogu (EKM G)**

Uurimisseis

Kogu on olnud teabeallikaks erineva tasemega uurijatele üliõpilastest teadlasteni, samuti kunstiajaloo ja kunstiteaduse üliõpilaste praktika paigaks. Arvukate näituste ja loengute kõrval on teoseid tutvustatud kataloogides, artiklites ja monograafiates.

Graafika kogu on põhjalikult uurinud ja tutvustanud näitustel ja kaasnevates kataloogides EKMi graafikakogu kuraatorid.

Kogu kirjeldus

EKMi graafikakogu on suurim eesti ja baltisaksa kunsti kogu Eestis, sisaldades peaaegu kõigi siin töötanud professionaalsete kunstnike, vähem uuemat (alates 1960. aastast) teiste riikide graafikat. Kogus on estambid, joonistused, samuti akvarelle, guašše ja assamblaaže paberil. 1919 alguse saanud kollektsiooni teosed, mis kuulusid varem Eesti Muuseumi Ühingule, riigistati 1940. EKMiga liideti osa Eestimaa Kirjanduse Ühingu kunstikogust ja osa ERM-i kunstikogust, samuti anti Eestiga seotud kunstnike töid üle Riiast ja Leningradist. 1970.–1980. aastatel saabus palju kunstiteoseid juurde kultuuriministeeriumi ja kunstifondi ostudena autoritelt. 1980. aastal täienes graafikakollektsioon ühe Eesti suurima erakoguga, Alide ja Alfred Rõudele kuulunud teostega (u 8000 t). Eraldi kollektsioonid moodustavad ka teised suuremad annetused või üle antud teosed ( Märt Roosma, Alur Reinans, Ilse Leetaru, Tallinna Graafikatriennaal jt).

Täiendamise põhimõtted

Kogu täieneb pidevalt teadliku kunstielu jälgimise teel, tehes teoste omandamise ettepanekuid kunstnikele, samuti hinnates muuseumile omandamiseks pakutud töid.

Täiendamisvajadus

Graafika kogu täiendamine on tihedalt seotud uurimistööga. Prioriteetideks on lähimineviku ja nõukogude perioodi avangardkunsti omandamine, kuid samuti eesti kunsti klassika ning baltisaksa kunsti paremiku ostud. Kaasaegse graafika suundumuste jälgimisel on väärtuslik panus SA Tallinna Graafikatriennaali auhinnatud teoste üleandmine Eesti Kunstimuuseumile.

**Graafilise disaini kogu (EKM GD)**

Uurimisseis

Graafilise disaini kogu materjali on kasutatud mitmetes üliõpilaste ja kunstiteadlaste uurimustes, EKMi näitustel ja välisnäitustel.

Kogu kirjeldus

Kogu loodi 2001. aastal, koondamaks ühte fondi teistes EKMi kogudes, raamatukogus, arhiivis ja kirjastuses leiduvat tarbegraafika materjali, millest valdava osa moodustasid plakatid. Esimeste arvele võetud museaalide hulgas oli ka erakollektsionääridelt ostetud pakendigraafikat ja etikette. Siiski kuni 2006. aastani puudusid kogusse mõeldud materjalile sobivad hoiustamistingimused ning füüsilisel kujul formeerus kogu alles 2007. aastal, kui oli võimalik kolida spetsiaalsesse hoidlaruumi vastvalminud Kumu hoones.

Suurima osa kogust moodustavad plakatid, mille andis üle EKMi raamatukogu. Samuti on kogu täienenud graafika põhikogust ning graafika abikogust pärinevate töödega. Lisaks plakatitele ja pakendigraafikale kuulub kogusse ka välireklaamide proovitrükke, postkaarte, logode kavandeid, diplomeid ja aukirju.

Täiendamise põhimõtted

Retrospektiivse, teistest muuseumikogudest ja -arhiividest üle tõstetud tarbegraafikaks kvalifitseeruva materjali arvele võtmise kõrvalt on GD kogu täienenud viimastel aastatel kunstnike kingituste ja pärandi üleandmise teel. Kogu täiendamisel on esmaseks valikuprintsiibiks eelkõige teoste esteetiline, kunstiline väärtus ja silmas peetakse nende (kunsti)näitusel eksponeerimise potentsiaali. Lähtutakse soovist säilitada tunnustatud Eesti kunstnike loodud kujundusgraafikat. GD kogus leiduv materjal peaks võimaldama terviklikumat ülevaadet nende kunstnike loomingust, kes lisaks kujutava kunsti nn klassikalisemates formaatides tegutsemisele viljelesid ka tarbegraafikat ja kellest mitmete teosed on esindatud ka EKM’i maali-, graafika jt kogudes. Vanemate ja rariteetsemate tarbegraafika näidetega täiendatakse GD kogu samas ka juhul, kui teose autor on tundmatu. Samuti on olulised museaalide säilivust puudutavad aspektid. Nii eelmainitust kui ka kogu kujunemisloost ja hoiustamistingimuste spetsiifikast tulenevalt eelistatakse tasapinnalisi ning paberil teoseid, mistõttu fookus on plakatiformaadil.

Täiendamisvajadus

Kaasaegse Eesti graafilise disaini (viimase 10–20 aasta looming) osakaal kogus on väike ning vajab süstemaatilisemat täiendamist. Valdkonda puudutava visuaalse materjali üleküllus eeldab väga kriitilisi valikuprintsiipe ja võimalusel koostööd teiste tänapäeva graafilise disaini maastikku analüüsivate ning korrastavate institutsioonide või ettevõtmistega, näiteks Eesti Tarbekunsti- ja Disainimuuseumiga ning Haapsalu graafilise disaini festivaliga.

**Rändnäituste kogu (EKM RN)**

Uurimisseis

Kuna kogusse kuuluvad eelkõige graafika põhikogu dublikaadid, on selle digiteerimine positsioneeritud põhikogu kõrval vähem prioriteetsena. Samas on eri näituste ettevalmistamise käigus tulnud esile, et rändnäituste kogusse kuuluvad mitmed olulised teosed, mis puuduvad graafika põhikogus, seega üheks oluliseks eesmärgiks on kogu koosseisu võrdlemine põhikogus säilitatavate museaalidega ning erandlikest teostest ülevaate saamine.

Kogu kirjeldus

Rändnäituste kogu loodi 1958. aastal eesmärgiga genereerida fond, mille baasil järjepidevalt koostada eelkõige nõukogude eesti kunsti paremikku tutvustavaid mobiilseid näitusi. Kogu täienes paralleelselt põhikogu täiendamisega, valdavalt EKM-i graafika põhikogusse ostetavate teoste dublikaatide arvelt. Hetkeseisuga koosneb rändnäituste kogu 20. sajandi teiste poole Eesti graafikast. Pärast Eesti taasiseseisvumist rändnäituste aktiivsus vaibus, kogu täiendamine lõppes 1991. aastal.

Kogu väärtus on nõukogude eesti graafika esindusliku komplektina toimimine, kajastades oma ajastu kogumise põhimõtteid. Graafiliste tööde dublikaatide olemasolu lubab mh tundlike graafikateoste säästvamat eksponeerimist eri tõmmiste vahelduva kasutamise kaudu.

Täiendamisvajadus

Seoses rändnäituste tegevuse vaibumise ning graafiliste teoste dublikaatide omandamise põhimõtete muutmisega on rändnäituste kogu täiendamine lõpetatud.

**Graafika lisakogu (EKM Ga)**

Kogu kirjeldus

Graafika lisakogu moodustati 1970. aastal abikoguna. Lisakogu tuumikuks on 19.–20. sajandi kunstnike visandid, kavandid, illustratsiooni eesmärgil teostatud gravüürid, eksliibrised, tarbegraafika, tundmatute autorite teosed, graafikaplaadid (erilist väärtust kujutavad endast Eduard Wiiralti, Herman Talviku, Richard Kaljo ulatuslikud graafikaplaatide kogud). Omaette ploki moodustavad väliseesti kunstnike hilislooming ja tööd Endel Kõksi algatatud kogust „Kunst paberil”, aga ka rahvusvaheliste autorite loomingut tutvustavad graafikamapid (mh Claudio Carvalho).

Viimastel aastatel, kus lõpetatud teosele keskendunud käsitluse kõrval kasvab huvi selle valmimise protsessi vastu, on uurijatel ja kuraatoritel tekkinud suurem huvi lisakogus asuvate materjalide vastu. See võimaldab positsioneerida graafika lisakogu ümber n-ö kunstniku laboratooriumina, mis avab teose saamislugu, ning vastavalt sellele jätkata teadlikumalt kogu uurimise ja täiendamisega.

Täiendamise põhimõtted

Lisakogu täiendamine toimub juhuslikult, valdavalt annetuste kaudu, kus hoiule võetakse n-ö kunstniku loominguline arhiiv, eelkõige oluliste teoste visandid ja kavandid, trükigraafika puhul graafikaplaadid.

Täiendamisvajadus

Lisakogu vajab täiendamist museaalidega, mis laiendaksid selle kui „kunstniku laboratooriumi” profiili – selles perspektiivis oleks oluline kogu täiendamise nõukogude (graafika)kunstnike visandite, kavandite, graafikaplaatidega, aga ka samalaadse kogumistegevuse kaalumine seoses kaasaegsete kunstnike loominguga.

**Skulptuurikogu (EKM S)**

Uurimisseis

Skulptuurikogu eksponaate on läbi aastakümnete pidevalt kasutatud nii EKMi siseste kui muuseumi väliste näituste korraldamisel. Kõik skulptuurikogu juhatajad viimasel poolsajandil (Heini Paas, Tiina Pikamäe, Tiina-Mall Kreem ja Juta Kivimäe) on kirjutanud kogu alusel artikleid ja monograafilisi katalooge.

Kogu kirjeldus

Eesti Kunstimuuseumi skulptuurikogu koondab Eesti kujurite loomingut 19. sajandi teisest poolest kuni tänapäevani välja. Kogule pandi alus Esimese maailmasõja eel, kui Tallinna linn ostis 1912. aastal Eesti esimeselt professionaalselt skulptorilt August Weizenbergilt tulevase muuseumi tarvis 12 kipsskulptuuri. Kogu vanem osa sisaldab nii eesti-, baltisaksa- kui vanemat sakraalskulptuuri, mis tuli muuseumisse Eesti Muuseumi Ühingu varade üleandmise teel. Nõukogude perioodil oli kogude täienemine intensiivne, sest kunstnikelt osteti muuseumile töid nii Eesti NSV Kultuuriministeeriumi kui Ministrite Nõukogu poolt, lisaks ostis muuseum ise pärandiostude näol teoseid Kultuuriministeeriumi abiga.

20. sajandi esimese poole klassikute **Jaan Koorti, Ferdi Sannamehe, Anton Starkopfi, Voldemar Melliku** ja teiste kõrval moodustavad huvitava osa kogust selliste nõukogude aastakümneil modernismi jälgedes liikunud meistrite tööd nagu **Enn Roos, Riho Kuld, Edgar Viies, Olav Männi, Matti Varik, Jaak Soans** jt. Oluline osa kogus on naiskunstnike **Juta Eskeli, Mare Mikofi, Hille Palmi, Ellen Kolgi, Aime Kuulbusch-Mölderi, Tiiu Kirsipuu** jt loomingul.

Täiendamise põhimõtted

Kingitustena tuleb igal aastal täiendavaid teoseid, samuti on muuseum ostnud Eesti Kultuurkapitali abiga kaasaegsete kunstnike töid. Kuna skulptuuri mõiste on viimasel kahel kümnendil avardunud ja kaotanud oma senise olemuse, lähevad mõningad ostetud kolmemõõtmelised eksponaadid ka kaasaegse kunsti kogusse.

Täiendamisvajadus

Skulptuurikogu vajab täiendamist 21. sajandi uue skulptorite põlvkonna esindajate teostega.

**Pisiplastika kogu (EKM P)**

Pisiplastika kogu koosneb põhiliselt Eesti skulptorite loodud medalitest ja plakettidest. Vanema perioodi huvipakkuvamad teosed kuuluvad Juuli Suitsule, mitmesuguseid tähtpäeva- ja spordimedaleid on produtseerinud Margus Kadarik, Enn Johannes, Heinz Valk, Jüri Arrak jt.

**Nüüdiskunsti kogu (EKM FV)**

Uurimisseis

Nüüdiskunsti kogusse kuuluvate teoste põhjal on koostatud kaasaegse kunsti näitusi nii Eestis kui mujal maailmas. Nüüdiskunsti kogu on olnud avatud uurijatele, sealsele materjalile toetudes on koostatud arvukalt uurimusi ja väljaandeid.

Kogu kirjeldus

Eesti Kunstimuuseumi nüüdiskunsti kogu on loodud 1996. aastal, mil muuseum hakkas Eesti Kultuurkapitali toetusel järjepidevalt omandama kunstiteoseid, mis kogumis-, hoiustamis- ja eksponeerimisprintsiipidest lähtuvalt ei sobitunud olemasolevatesse kunstimuuseumi kogudesse (maali-, skulptuuri- ja graafikakogu). Toona foto- ja videokogu nime all eksisteerivasse (tähiseks FV) kogusse hakati koondama peamiselt audiovisuaal- ja fotomeediumis loodud kunstiteoseid, ent aja möödudes üha enam ka interdistsiplinaarset või erinevates materjalides ja tehnikates loodud installatiivset ja objektipõhist kunsti ning muus eksperimentaalses võtmes tehtud kunstiteoseid (sh tegevuskunsti ja suuremõõtmeliste installatsioonide dokumentatsioone, interaktiivseid teoseid, kunstifestivalide arhiive, juhendite alusel taasloodavaid ruumiinstallatsioone jne). 2006. aastal nimetati kogu ümber kaasaegse kunsti koguks, 2011. aastal aga nüüdiskunsti koguks. Mitmeid teoseid on kogusse omandatud toonase Sorose Kaasaegse Kunsti Eesti Keskuse ja Eesti Kunstimuuseumi Rotermanni soolalao ning Kumu kunstimuuseumi nüüdiskunsti hetkeseisu kaardistavatelt näitustelt.

Täiendamise põhimõtted

Nüüdiskunsti kogu täiendamine on lähtunud silmapaistva ja oma ajale iseloomuliku Eesti ja lähiregiooni nüüdiskunsti omandamise põhimõtetest, mida viiakse ellu vastavalt olemasolevatele (rahalistele ning säilitamistingimustest tulenevatele) võimalustele. Nüüdiskunsti kogusse on järjekindlalt omandatud Veneetsia biennaalil Eestit silmapaistvalt esindanud kunstnike teoseid, ent ka muudel olulistel kodumaistel või rahvusvahelistel kunstisündmustel – nagu Tallinna Graafikatriennaal või Manifesta kunstibiennaal – äramärgitud teoseid. 2013. aastal muuseumikogu täiendamise komisjoni juurde moodustatud nüüdiskunsti kogu täiendamise alakomisjon hoiab jooksvalt silma peal Eestis toimuvatel nüüdiskunsti näitustel ja kunstikriitikal ning rahvusvahelise nüüdiskunsti suundumustel ning teeb nendest lähtuvalt ettepanekuid Eesti Kunstimuuseumi kogude täiendamise komisjonile. Seejuures peetakse silmas Eesti nüüdiskunstis aktuaalseid meediume ja teemasid nii nende silmapaistvuses kui mitmekesisuses, lähtumata soolistest, seksuaalsetest, vanuselistest, rahvuslikest või religioossetest eelistustest. Olles avatud erinevate ühiskonnagruppide loovale ja uuenduslikule kunstimõttele, on nüüdiskunsti kogu täiendamisel põhirõhk viimase viie aasta nüüdiskunstil, ent muuseumikogus esinevate puudujääkide osas ka tippteostel 1960.–1980. aastate neoavangardist ja 1990. aastate uute meediate jõulisest tulekust Eesti kunsti. Nüüdiskunsti kogusse jõuab teoseid ka annetuste ja kingitustena, juhul kui muuseumikogu täiendamise komisjon on need heaks kiitnud.

Täiendamisvajadus

Suurima osa nüüdiskunsti kogust moodustavad teosed, mille säilitamine ja eksponeerimine eeldab pidevat kursisolekut nüüdiskunsti pidevalt muutuvate materjalide ning kiirelt arenevate tehnoloogiliste võimalustega. Ruumipuudusel on nüüdiskunstis üha levinumate suuremõõtmeliste teoste omandamine nüüdiskunsti kogusse olnud problemaatiline, vastava tehnilise personali vähesuse tõttu on pakkunud väljakutseid ka tehnoloogilisi-elektroonilisi osasid sisaldavad või digitaalsed kunstiteosed. Täiendamist vajaksid dokumendid eesti *performance-*kunsti ajaloost, ajutisest avaliku ruumi kunstist ja sotsiaalsetest kunstiprojektidest ning efemeersetest kunstivormidest nagu digitaal-, heli- ja valguskunst. Dokumentaalset laadi lünkade täitmisel teeb nüüdiskunsti kogu koostööd Eesti Kunstimuuseumi arhiivi ja Kaasaegse Kunsti Eesti Keskusega.

**Kadrioru kunstimuuseumi väliskunsti kogud (EKM V):**

**Välismaali kogu (EKM VM)**

Uurimisseis

Välismaali kogu parimad teosed on eksponeeritud Kadrioru kunstimuuseumi ja Kumu kunstimuuseumi püsiekspositsioonis ja ajutistel näitustel. Kogusse kuuluvaid teoseid on korduvalt reprodutseeritud ja käsitletud erinevates monograafiates ja kataloogides.

Kogu kirjeldus

Kadrioru kunstimuuseumi maalikogus on üle 1000 maali Lääne-Euroopa ja Vene meistritelt alates 16. sajandist kuni 20. sajandi esimese pooleni. Kõige terviklikumad ja väärtuslikumad neist on Madalmaade ja Vene maalikunsti kogud, samas leidub Saksa, Itaalia, Prantsuse, Austria-Šveitsi ja Soome maale.

Madalmaade maalikogus on enam kui 100 teost. Tuntumad maalide autoreist on Jacob Jordaens, Leonhard Bramer, Maerten de Vos, Philips Wouverman, Bartholomeus van der Helst jt. Väärtuslik on Hieronymus Boschi ja Pieter Bruegel vanema ringiga seotud maal „Kaubitsejate väljaajamine templist”.

Vene maalikogu koosneb pea 470 maalist. Kogu säravamad näited on Dmitri Levitski, Fjodor Rokotovi ja Vladimir Borovikovski; Ivan Šiškini, Ilja Repini ja Ivan Kramskoi; Konstantin Korovini, Boriss Kustodievi ja Kuzma Petrov-Vodkini tööd. Kaunis esinduslik on vene valitsejate ja õukondlaste portreede galerii. Lisaks leidub kogus enam kui 50 vene õigeusu kiriku ikooni. Itaalia maalikunst on kogus esindatud peamiselt 17. sajandi kunstnikunimede kaudu. Saksa ja Austria maalijatest on kogus tuntumad Anton Graff ja Angelika Kaufmann.

Täiendamise põhimõtted

Välismaalikogu teosed on muuseumisse jõudnud sõjaeelse Eesti Vabariigi perioodil, näiteks Eesti Muuseumi Ühingu ja Haridusministeeriumi kaudu kunstimuuseumile üle antud varadena ning erinevatest mõisatest ja erakollektsioonidest peremeheta varadena. Peale Teist maailmasõda saabusid välismaalid teiste asutuste ja Eesti muuseumide reorganiseerimise ja kogude korrastamise tulemusena ning Eesti NSV Riiklikule Kunstimuuseumile kunstiostukomisjonide ja teiste muuseumide kaudu kingitud ja Nõukogude Liidu keskvalitsuse poolt Eesti NSVsse saadetud teostena. Üksikud teosed on kogusse jõudnud kingituste või muuseumi ostudena.

Täiendamisvajadus

Väliskunsti osas eelistab EKM vastavalt muuseumikogu täiendamise statuudile teoseid, mis on seotud Eesti ajalooliste kunstikollektsioonidega. Võimaluse korral omandab EKM ka kõrge kunstiväärtusega, oma ajastule, stiilile või tootjale iseloomulikke maaliajaloo näiteid.

**Välisgraafika kogu (EKM VG)**

Uurimisseis

Välisgraafika on leidnud pidevat kasutamist näitustel nii Kumu kui Kadrioru kunstimuuseumis. Kogusse kuulunud teoseid on laenanud oma näitustele ka teised muuseumid (Tartu Ülikooli Kunstimuuseum; Eesti Sõjamuuseum). Välisgraafika töid on käsitletud mitmes teoses, näiteks EKMi kataloogides.

Kogu kirjeldus

Kadrioru kunstimuuseumi graafikakogus on üle 3600 teose, millest enamik pärineb saksa ja vene autoritelt. Suuruselt järgmised grupid on ka Madalmaade, prantsuse, itaalia ja inglise graafika, samuti on esindatud soome, rootsi, läti, leedu, ukraina ja armeenia graafika. Leidub ka üksikuid väärtuslikke joonistusi.

Omaette tähelepanu väärib Madalmaade graafika, mis võimaldab jälgida 16.–17. sajandi erinevaid Hollandi ja Flandria kunstikoolkondi. Hinnalisi teoseid on ka järgnevatest ajastutest. Nii kuuluvad kogusse kaks ainulaadses segatehnikas lehte 18. sajandi kunstnikult Cornelis Ploos van Amstelilt ning Frans Masereeli jõulised puulõiked 1961. aastal ilmunud luulekogule.

Saksa autoritest on esindatud mitmed tuntud vanameistrid, näiteks Albrecht Dürer. Arvukamalt on kogus 20. sajandi saksa graafika suurnimesid. Esindatud on impressionism, juugendstiil ning ekspressionism, millega on seostatavad enam kui 70 lehte selle kõikidest peasuundadest.

Vene graafikast on kogus mitmeid huvitavaid näiteid nii 18.–19. sajandist kui 19. ja 20. sajandi vahetusest. Suure osa kogu sellest osast moodustavad siiski nõukogude autorite teosed.

Täiendamispõhimõtted

Vanimad lehed graafikakogus on kuulunud muuseumi sõjaeelsesse kollektsiooni, mille põhiosa moodustavad Eesti Muuseumi Ühingu ja Haridusministeeriumi kaudu kunstimuuseumile üle antud varad.

Välisgraafikakogu kiire suurenemine algas pärast Teist maailmasõda. Muuseumi hakati võimalikult kiiresti varustama nõukogude vene kunstnike loominguga, mida osteti Kunstide Valitsuse tsentraliseeritud summadest. Olulist rolli on mänginud muuseumide varade ümberpaigutamine 1950.–1960. aastatel. Venemaa muuseumidest on meile jõudnud nii 19. sajandi vene kunsti kui nõukogude autorite teoseid.

Omaette rühmad moodustavad M. ja F. Lutheri ning A. Rõude kunstikogust pärinevad teosed. Esimene neist tõi muuseumisse hinnalise saksa ekspressionistide ja teiste 20. sajandi alguskümnendite autorite loomingu, Rõude kogus domineerib 19. sajandi kunst, eriti Venemaalt.

Kogu on täienenud ka ostude teel, eriti 1960.–1980. aastatel. Mõningaid töid on saadud ka kingitusena.

Täiendamisvajadus

Kogu suurendamine ostude teel on ressursside piiratuse tõttu problemaatiline, kuid muuseumile tehtud müügipakkumisi tuleb siiski kaaluda. Eelkõige vajaks täiendamist varasem vene graafika, mille loomisaeg langeb kokku Kadrioru lossi ehitamisega ning sellele järgnevate kümnenditega. Võimalusel oleks vajalik täiendada ka itaalia ning prantsuse kollektsiooni.

**Välisskuptuuri kogu (EKM VS)**

Uurimisseis

Väiksearvulise VSi kogu parimad teosed on kaasatud Kadrioru ja Kumu kunstimuuseumi ajutiste ja püsinäituste programmi, nii kunsti koolkondliku kui temaatilise esitamise puhul. Üksikute teoste info ja pildid on ilmunud eritasemelistes väljaannetes, alates tavakülastajale mõeldud muuseumijuhis ja lõpetades teaduslike kataloogidega.

Kogu kirjeldus

Kadrioru kunstimuuseumi skulptuurikogu annab ülevaate Eesti ajaloolistest kokkupuudetest Lääne-Euroopa ja Venemaa skulptuurikunstiga. Kogu koosneb 270 väljaspool Eestit 18.–20. sajandil loodud teosest. Kollektsiooni võib mõtteliselt jagada kahte suuremasse ossa, millest ühe moodustavad antiik- ja klassitsistlike skulptuuride koopiad, teise nõukogude vene kunsti näited.

Väärtuslike originaalidena väärivad esiletõstmist itaalia skulptor Pietro Tenerani „Vürstinna Volkonskaja büst”, saksa skulptor Joseph Kopfi „Karl Seidlitzi büst”, prantsuse kujur Jean-Antoine Houdoni „Marie Antoinette’i portree ning vene kujur Nikolai Tomski „Nikolai Gogol”. Kõrvuti portreedega leidub kogus mitmeid figuraal- ja dekoratiivskulptuuri näiteid.

Täiendamispõhimõtted

Muuseumisse on välisskulptuurid jõudnud mitme suurema lainena: sõjaeelse Eesti Vabariigi päevil Eesti Muuseumi Ühingu ja Haridusministeeriumi kaudu kunstimuuseumile üle antud varad; Eesti NSV algusaegadel mitmesuguste organisatsioonide (nt Eestimaa Kirjandusühing) kogudest ning erinevatest peremeheta jäänud maamõisatest ja linnamajadest, samuti teiste Eesti muuseumide reorganiseerimise ja kogude korrastamise tulemusena. 1950–1980. aastatel saadeti siia Nõukogude Liidu keskvalitsuse poolt Moskvast ja Leningradist kunstiostukomisjonide kaudu saadud ja muuseumidest Eesti NSV Riiklikule Kunstimuuseumile kingitud, eranditult vene kunstnike teosed. Üksikud skulptuurid on kogusse jõudnud kingituste või muuseumi enda ostudena.

Täiendamisvajadus

Väliskunsti osas eelistab EKM vastavalt muuseumikogu täiendamise statuudile teoseid, mis on seotud Eesti ajalooliste kunstikollektsioonidega.

**Välispisiplastika kogu (EKM VP)**

Uurimisseis

VP-kogu on kõige vähem liikuv-kasutatav Eesti Kunstimuuseumi kogu. Kuna tegemist on peamiselt kunstiliselt võrdlemisi vähepakkuva kultuuriloolise materjaliga, siis ei jõua see eriti püsiekspositsiooni ega ajutistele näitustele.

**Välistarbekunsti kogu (EKM VR)**

Uurimisseis

Kogu museaale on kirjeldatud mitmes EKM trükises-kataloogis. Välistarbekunsti on eksponeeritud nii Kadrioru kunstimuuseumi püsiekspositsioonis kui paljudel vahetuvatel näitustel.

Kogu kirjeldus

Välistarbekunstikogusse kuulub ligi 1500 museaali. Kogu on väga mitmepalgeline nii materjali kui geograafilise ulatuse poolest. Esemete arvult suurim on portselanikollektsioon, mis sisaldab töid peamiselt Hiinast, Jaapanist, Venemaalt ja Saksamaalt. Neist kõige esinduslikum on Vene portselani kogu, milles on näiteid paljude erinevate manufaktuuride toodangust, nii lauanõusid kui figuure. Lisaks portselanile on keraamikakogus esindatud ka näiteks Delfti fajanss ning Saksa kivinõukeraamika.

Klaasikollektsioonis on enim Lääne-Euroopa ja Vene töökodade 19. sajandi teise poole toodangut. Metallikogusse kuuluvad mitteväärismetallist esemed, peamiselt küünlajalad ning lauanõud. Vähemal määral on esindatud teised materjalid nagu kivi, puit, luu.

Täiendamise põhimõtted

Viimastel aastatel on kogu juurdekasv olnud väike. EKM on ostnud kogusse näituste või Eesti ajalooliste kollektsioonidega seotud esemeid. Kogu on täienenud ka annetuste ja päranduste teel.

Täiendamisvajadus

Nagu teistegi väliskunsti kogude puhul, eelistab EKM teoseid, mis on seotud Eesti ajalooliste kunstikollektsioonidega. Võimaluse korral omandab EKM ka kõrge kunstiväärtusega, oma ajastule, stiilile või tootjale iseloomulikke tarbekunsti näiteid.

**Välismööbli kogu (EKM VMö)**

Uurimisseis

Kogu museaale on kirjeldatud mitmes EKMi trükises-kataloogis. Kogusse kuuluvaid mööbliesemeid eksponeeritakse Kadrioru kunstimuuseumi püsiekspositsioonis ning peaaegu kõikidel EKMis toimuvatel ajaloolise kunsti näitustel.

Kogu kirjeldus

Välismööblikogu koosneb ligi 150 esemest. Enne Teist maailmasõda Eesti Kunstimuuseumile kuulunud ajaloolise mööbli kogu hävis sõjatules, seega on praegune mööblikogu moodustatud alles viimase poolsajandi jooksul. Kogu põhiosa moodustavad peale sõda mitmesugustelt asutustelt üle antud 19. sajandi kordusstiilides mööbliesemed. Neist ühed väärtuslikumad on kunstnik Carl Timoleon von Neffile kuulunud Muuga mõisast Virumaal pärit esemed. Välismööblikogusse kuulub ka rida enne Teist maailmasõda Eesti Vabariigi presidendi residentsina tegutsenud Kadrioru lossis kasutusel olnud mööbliesemeid.

Täiendamise põhimõtted

Viimastel aastatel on kogu juurdekasv olnud väike. EKM on ostnud kogusse Eesti ajalooliste kollektsioonidega seotud esemeid. Kogu on täienenud ka annetuste ja päranduste teel.

Täiendamisvajadus

Nagu teistegi väliskunsti kogude puhul, eelistab EKM teoseid, mis on seotud Eesti ajalooliste kunstikollektsioonidega. Võimaluse korral omandab EKM ka kõrge kunstiväärtusega, oma ajastule, stiilile või tootjale iseloomulikke mööblinäiteid.

**Mikkeli kogu (EKM Mi)**

Uurimisseis

Enamik Mikkeli kogu maalidest ja tarbekunsti esemetest on eksponeeritud alaliselt Mikkeli muuseumi püsiekspositsioonis. Ajutiste väljapanekutena eksponeeritakse püsiekspositsioonis vaheldumisi ka väljapanekut Eesti kunstist ja Lääne-Euroopa (15.–19. saj) graafikast. Väljaspool Mikkeli muuseumi on kogu teoseid eksponeeritud paljudel näitustel. Kogu museaale on kirjeldatud mitmetes EKMi väljaannetes, näiteks kataloogides. Mikkeli kollektsiooni on tutvustatud ka rahvusvahelise Madalmaade kunsti kuraatorite organisatsiooni CODART elektroonilise ajakirja e-zine juubelinumbris: <http://ezine.codart.nl/34/issue/index/?id=46>

Kogu kirjeldus

1997. aastal kinkis Johannes Mikkel (1907–2006) Eesti Kunstimuuseumile oma väliskunsti kogu (602 teost). Seda säilitatakse ja tutvustatakse eraldi Eesti Kunstimuuseumi filiaalina avatud Mikkeli muuseumis. Pärast kunstikoguja surma anti 2006. aastal muuseumile pärandina üle veel 71 teost.

Johannes Mikkeli kogu koosneb peamiselt väliskunsti teostest, lisaks paarkümmend Eesti kunsti näidet. Kunstivormidest on esindatud nii maal, graafika, skulptuur kui tarbekunst (sh ajalooline mööbel).

Kunstiajaloolisest aspektist on ennekõike väärtuslik Mikkeli keraamika kollektsioon, mis sisaldab nii Aasia, Lääne-Euroopa kui Vene kunsti näiteid. Mõnekümnest teosest koosneva maalikollektsiooni põhiosa moodustavad Lääne-Euroopa 16–18. sajandi kunsti näited. Selles omakorda domineerib Madalmaade koolkond. Kunstikogu arvuliselt kõige suurema osa moodustab graafika, hõlmates 413 teost ning perioodi 15. sajandist 20. sajandi keskpaigani.

Täiendamise põhimõtted

Mikkeli muuseumi kollektsiooni täiendamine on võimalik vaid juhul, kui muuseumile pakutakse Johannes Mikkeli kogusse kuulunud teost ja mida muuseum hindaks teose kunstilise kvaliteedi ja kogu mitmekülgsuse täiendamise aspektist piisavalt väärtuslikuks. Tegemist saab olla vaid üksikute töödega.

**Niguliste kogu (EKM N)**

Uurimisseis

Niguliste kogu on osa 1984. aastal avatud Niguliste muuseumi kui kirikukunsti muuseumi püsiekspositsioonist. Niguliste muuseumis on Niguliste kogust välja pandud altarid, ajaloolised vappepitaafid ja epitaafid, varauusaegne nikerduskunst ning kroonlühtrid.

Kogu museaale on kasutatud mitmetel näitustel ja neid on käsitletud mitmetes artiklites ja trükistes.

Kogu kirjeldus

Niguliste kogusse kuulub üle 130 eseme, mis valdavalt pärinevad 16.–17. sajandist. Peamiselt koosneb kogu varauusaegsest nikerduskunstist, millest suurima osa moodustavad epitaafid ja vappepitaafid. Epitaafidest on kohalikus kontekstis harulduseks 16. sajandi keskpaigast pärinev Niguliste kiriku pastor **Johann Hobingi epitaafmaal**. Samuti kuuluvad kogusse mitmed 16.–18. sajandi kantslid, altariseinad ja -maalid ning teised kohaliku luterliku kirikukunsti teosed. Nende seas võiks nimetada **Bogislaus von Roseni hauakabeli** uhket nikerdatud ehisseina (u 1655), **Rootsi Mihkli kiriku ristimiskambrit** (Christian **Ackermanni töökoda**, 1680. aastad) ja **Püha Kristoforuse kuju** (algselt Niguliste kiriku kantsli jalg, 1624).

Omaette kollektsioonid loovad 16.–18. sajandi seina- ja kroonlühtrid. Neist kõige vanemaks ja haruldasemaks on **Lübeckis** valminud seitsmeharuline ligi nelja meetri kõrgune messingist põrandalühter, mis annetati Niguliste kirikule 1519. aastal.

Täiendamise põhimõtted

Niguliste kogu täiendamine jätkub peamiselt nn juhukogumisena (annetused, muuseumile pakutavad esemed ja/või esemekooslused) ja muuseumi üldistest kogumispoliitika põhimõtetest ning finantsvõimalustest lähtuvalt.

**Väärismetalli kogu (EKM A, B, D)**

Uurimisseis

Kogu on uurimisallikaks erineva tasemega uurijatele alates üliõpilastöödest kuni monograafiliste uurimusteni.

Kogu põhjal on koostatud 2001. aastal avatud vana hõbeda ekspositsioon Hõbedakambris Niguliste muuseumis, kus on välja pandud Tallinna gildide ja Mustpeade Vennaskonna hõbevara.

Kogu museaale on kasutatud mitmete näituste koostamisel, neid on tutvustatud mitmes põhjalikus käsitluses.

Kogu kirjeldus

Väärismetallikogu jaguneb kolmeks: A (kuld), B (hõbe) ja D (hõbe lisanditega), kokku 782 eset. Arvukaim neist on kogu B. Hõbedakogu kõige vanema ja väärtuslikuma osa moodustavad Tallinna gildide ja Mustpeade vennaskonna endised kollektsioonid, kokku üle 400 eseme. Vaid vähestes Euroopa linnades on sellisel hulgal säilinud gildide ja vennaskondade hõbedat nagu Tallinnas. Kõige haruldasemad esemed ulatuvad tagasi keskaega (15. sajandisse), uusimad 20. sajandi alguskümnendeisse, st nende ühenduste tegutsemisaja lõppu. Mustpeade kogusse kuulub 104 eset, enamik neist mitmesuguse kujuga jooginõud – kannud, peekrid ja pokaalid. Enamiku esemetest on valmistanud Eesti linnades tegutsenud kullassepad, eelkõige Tallinna meistrid. Lisaks leidub veel Saksa, Rootsi ja Vene päritolu esemeid. 2012. aastal lisandus väärismetallikogusse suurim erakogu annetus (207 eset) kollektsionäär Alur Reinansilt, mis koosneb Eesti meistrite töödest ning on seetõttu eriliselt oluline siinse kultuuri ja kunstiloo aspektist.

Täiendamise põhimõtted

Väärismetalli kogu täiendamine jätkub peamiselt nn juhukogumisena (annetused, muuseumile pakutavad või muul viisil huviorbiiti sattuvad esemed ja esemekooslused) ja lähtuvalt muuseumi üldistest kogumispoliitika põhimõtetest. Kogu täiendamisel peetakse silmas, et teos oleks kunstiliselt kõrgetasemeline, valmistatud kohaliku (Eesti aladel tegutsenud) meistri poolt ja/või seotud kohaliku ajalooga.

**Adamson-Ericu kogu (EKM AE)**

Uurimisseis

Adamson-Ericu kogu põhjal on koostatud mitmeid näitusi, sealhulgas Adamson-Ericu muuseumi põhiekspositsioon. Kuna Adamson-Ericu muuseumi üks põhilisi töösuundi on Adamson-Ericu loomingu uurimine, siis on muuseumi kogu 30 tegevusaasta jooksul olnud suur osa kollektsioonist eksponeerimisel. Muuseumi teise korrusel on pidevalt väljas põhinäitus Adamson-Ericu loomingust. Kuna muuseumi ruumiprogramm on suhteliselt väike ning Adamson-Eric oli üks mitmekülgsemaid ja huvitavamaid Eesti kunstnikke, siis kasutatakse sellist põhinäituse strateegiat, mis võimaldab suhteliselt tihti näitusekomplekti erineva fookuse asetusega muuta. Adamson-Ericu kogusse kuuluvaid teoseid on eksponeeritud ka Eesti Tarbekunsti ja Disainimuuseumi põhiekspositsioonis.

Uurimisteemad on seotud Adamson-Ericu loominguga ja Eesti kunstiajaloo uuringutega perioodil 1920. aastatest kuni 1960. aastate lõpuni. Uurimisega seoses kasutavad kogu nii EKMi uurijad kui ka välisuurijad ja tudengid.

Kogu kirjeldus

Tänaseks on muuseumi põhikogus üle 1500 taiese. Adamson-Ericu muuseumi kollektsioon jaguneb maalikoguks ja tarbekunstikoguks. Viimases on esindatud tekstiil, keraamika, portselan, nahkehistöö, mööbel, ehted ja metallikunst ning metallplaatidel glasuurmaalid. Neile lisaks on ka kavandeid ja dokumentaalseid fotomaterjale.

Muuseumi kogule pani aluse Adamson-Ericu lese, tuntud Eesti tekstiilikunstniku Mari Adamsoni poolt Eesti Kunstimuuseumile tehtud suurejooneline, rohkem kui 800 kunstiteosest koosnev annetus 1983. aastal. Tänaseks on Adamson-Ericu muuseumi kogu kasvanud tänu ostudele ja missioonitundlikele annetajatele pea poole võrra. Lisaks Mari Adamsonile on suuremad kinkijad olnud Adamson-Ericu õetütar klaverikunstnik Lilian Semper, Helge ja Bruno Laan ning Mallis Looy USA-st, Urve Manitski, Kristina Ingel ja Ingmar Wendschlag Rootsist ning mitmed teised.

Täiendamise põhimõtted ja vajadused

Adamson-Ericu muuseumi kogu täiendamise põhimõtteks on uurida ja koguda Adamson-Ericu loomingut. Selle ellu rakendamiseks on muuseumi 30 tegevusaasta jooksul pidevalt uuritud ja kaardistatud Adamson-Ericu loomingu leiduvust kogu maailma erinevates erakogudes. Selle töö tulemusena on sõlmunud palju häid kontakte, mille kaudu muuseumi kogu on täienenud. Heas koostöös ollakse ka teiste muuseumidega, kelle kollektsioonides Adamson-Ericu loomingut leidub.

**Kristjan Raua kogu (EKM KR)**

Uurimisseis

Teaduslikult on kogu läbi töötanud kunstiteadlane Juta Kivimäe seoses Kristjan Raua Majamuuseumi avamisega 1984. aastal. Püsiekspositsioon majamuuseumis oli avatud aastatel 1984–2008. Annetusega kaasnenud visandeid ja joonistusi on korduvalt publitseeritud ja eksponeeritud Kristjan Raua loomingu näitustel.

Kogu kirjeldus

Kristjan Raua kogu moodustati koos Kristjan Raua majamuuseumi avamisega tema kodumajas 1984. aasta sügisel. Kunstnik elas selles majas kuni oma surmani aastatel 1929–1943. Kollektsioon baseerub kunstniku tütre Helge Pihelga annetusel, mis lähtus kodumaja avamisest avalikkusele. Põhilise osa kogust moodustavad kunstniku joonistused, visandid ja etüüdid, millest tuntumad on „Palve”, „Viiuldaja metsas”, „Ahastaja”, aga ka näited tarbegraafikast – eksliibrised ja rahatähtede kavandid.  
Suur osa Kristjan Raua majamuuseumi kogust on ühe suure eesti kunstniku elu peegeldus, mis omab väärtust eelkõige maja enda kontekstis. Praegu on kollektsioon, kuhu kuulub 340 kunstiteost, 155 mööbli- ja eluloolist eset, 114 raamatut ning 132 eluloolist fotot ja arhiivimaterjalid hoiul Eesti Kunstimuuseumi hoidlates Kumu kunstimuuseumis.

Täiendamise põhimõtted  
Kuna kogu oli loodud sihtotstarbeliselt Kristjan Raua majamuuseumi jaoks ja antud pärijate poolt sellel eesmärgil üle Eesti Kunstimuuseumile, siis kogu juurdekasvu enam ei toimu.

Täiendamisvajadus  
Puudub. Kristjan Raua teostega täiendatakse vajadusel EKMi graafika- või maali põhikogu.

**Fotokogu (FK)**

Kogu kirjeldus

EKM fotokogu loodi 2006. aastal raamatukogus ning arhiivis säilitatavate fotode ja negatiivide baasil. Vanimad kujutised pärinevad 19. sajandi lõpust (Kristjan ja Paul Raua isikufotode kogu).

Enamiku fotokogust moodustavad fotopositiivid- ja negatiivid, klaasnegatiivid, trükislaidid ning värvislaidid EKMi kogudesse kuuluvatest teostest. Vähem on kujutisi hävinud, kadunud või erakogudesse ja teiste muuseumide kogudesse kuuluvatest teostest.

Olulise osa fotokogust moodustavad kunstnike portreed, loomingulise tegevusega seotud fotod, ülesvõtted modellidest, töö protsessist, eluloolised fotod jne (Ants Laikmaa, Eduard Wiiralt, Amandus Adamson) ning jäädvustused kunstirühmitustest (nt Eesti Kunstnikkude Rühm, Pallas), Eesti Kunstimuuseumi ajaloolistest sündmustest, tegevusest ning näitusevaadetest. Kogu sisaldab ka ajaloolist materjali: vanu linnavaateid, pilte monumentidest, ehitistest ning õppe-eesmärgil kogutud slaide erinevate maade kunstist ning arhitektuurist.

Fotokogu on allikaks EKMi trükiste, samuti institutsiooniväliste trükiste ja uurimuste koostamisel.

Täiendamise põhimõtted

Muuseumi fotokogu täiendatakse järgnevalt:

* EKMi tegevusega seotud jäädvustused, mis jõuavad fotokogusse EKMi fotograafilt ja teistelt muuseumitöötajatelt.
* Kunstnike isikuid, loomingut ning ühiskondlikku tegevust kajastavad jäädvustused, mis jõuavad kogusse kunstnike või nende lähedaste annetustena ning isikuarhiivide kogumistegevuse käigus.

Täiendamisvajadus

Fotokogu täiendamisel on lähtekohtadeks kolm suunda:

* EKMi tegevuse (üritused, näitused, haridustegevus) dokumenteerimine.
* Eesti kunstnikke ja nende tegevust kajastavate fotode ja audio-visuaalse materjali kogumine.
* Professionaalsete fotograafide kunstielu kajastavate fotode kogumine.

**Arhiiv**

Uurimisseis

Kunstimuuseumi teaduslik arhiiv on arhiveeritud, korrastatud ja kirjeldatud arhiivinduspõhimõtetel ning arhivaalid registreeritud EKMi toimikute loetelus.

Kogu kirjeldus

Teadusliku arhiivi vanimad materjalid pärinevad 19. sajandi lõpukümnenditest. Arhiiv koosneb nii Eestis kui väljaspool kodumaad tegutsenud ning tegutsevate kunstnike dokumentidest, kirjavahetustest, märkmikest, fotodest ja mälestustest. Materjalid on omandatud kunstimuuseumi näitusetegevuse käigus, koos kunstiostudega ning kunstnike ja nende pärijate annetustena. Materjale on kogutud, intervjueerides kunstnikke, kunstiteadlasi ning -ajaloolasi. Osa arhiivist on moodustunud EKMi tegevuse käigus: Kumu ehituse projektid, arhitektuurivõistluse materjalid, näituste passid. Mitme isikuarhiivi (näiteks kunstikoguja Alfred Rõude ning kunstnikud Eduard Wiiralt, Kristjan ja Paul Raud, Adamson-Eric) arhiivimaterjalid on muuseumisse üle antud tervikkogudena, sisaldades esemeid, raamatukogu ja fotokogu. Materjal on süstematiseeritud ja pakendatud. Toimikutesse komplekteerimisel on jälgitud temaatilist ja kronoloogilist printsiipi.

Täiendamise põhimõtted

EKMi arhiivi täiendatakse järgmiste materjalidega:

* Muuseumi tegevusega seotud arhiivimaterjalid
* Isikuarhiivid, mille moodustajaks on kunstnikud, kunstiteadlased, kunstiajaloolased ning EKMiga seotud isikud
* Kunstirühmituste tegutsemise käigus moodustunud, kultuuriloolise tähtsusega materjalid
* Arhiivimaterjalid, mis on kogutud näitusetegevuse ja kunstnike intervjueerimise lisamaterjalidena.

Kogu täiendamisel eelistatakse dokumente ja käsikirjalisi materjale, mitte masstiraažis trükitud materjale.

Täiendamisvajadus

Teaduslik arhiiv täieneb nii muuseumi algatusena kui muuseumile pakutavatest materjalidest tulenevalt. Kogumisel tuleb seada rõhuasetus võimalikult tervikliku ülevaate saamiseks kunstniku loometeest või rühmituse tegevusest, näiteks talletada *artist talk*’itüüpi intervjuud kunstnikega, kelle isikunäitused kunstimuuseumis toimuvad ning viia läbi perioodipõhiseid intervjuude sarju, mille tulemustega täiendada olemasolevaid toimikuid ning kaardistada ja koguda kunstnike tegevust käsitlevaid tekstilisi ning pildilisi materjale.

Eraldi tähelepanu tuleb pöörata lähimineviku kunstiainese kogumine, kus isikuarhiivide koostamisse on võimalus kaasata kunstnikke endid.

Kogu vajab täiendamist kunstiteadlaste ja -ajaloolaste ning kunstiinstitutsioonide tegevust kajastavate materjalidega, mis aitaksid kontekstualiseerida muuseumi kunstikogude kujunemist ja tulmete taustu.

**Fotoarhiiv**

Kogu kirjeldus

Eesti Kunstimuuseumi fotoarhiiv on osa asutuse dokumendiarhiivist. Fotoarhiivis säilitatakse muuseumi tegevuse audio-visuaalseid jäädvustusi:

* Fotod näitustest ja nende avamistest
* Fotoreprod muuseumi kollektsioonides asuvatest töödest
* Fotod ja videod kunstimuuseumi ajaloolistest sündmustest
* Digitaalsed- ning paberfotod muuseumi hoonetest

Täiendamise põhimõtted

Muuseumi fotoarhiivi täiendatakse järgnevalt:

* EKMi tegevusega seotud jäädvustused, mis jõuavad fotokogusse EKMi fotograafilt ja teistelt muuseumitöötajatelt.

Täiendamisvajadus

Fotokogu täiendamise lähtekohaks on:

* EKMi tegevuse (üritused, näitused, haridustegevus) dokumenteerimine

**Raamatukogu**

Uurimisseis

2007. aastal liitus raamatukogu ELNET Konsortsiumiga, mis andis võimaluse leida meie raamatuid ja ajakirju internetist elektroonilise koondkataloogi ESTER kaudu. Kõik raamatukogusse tulevad uued raamatud sisestatakse koheselt, pidevalt tegeldakse ka retrospektiivse sisestamisega. Muuseumi poolt välja antud konverentsikogumikud bibliografeeritakse jooksvalt artiklite andmebaasi ISE. Iga kahe nädala tagant pannakse välja uudiskirjanduse näitus, kus tutvustatakse 30–35 uut raamatut.

Kogu kirjeldus

Eesti Kunstimuuseumi raamatukogu on oma tüübilt erialaraamatukogu, s.o raamatukogu, kus domineerib mingi kindla eriala kirjandus ning mis eelistatult teenindab kindlat lugejaskonda. Oma asutamise aastast (1924) alates on raamatukogu olnud muuseumi kogude lahutamatuks osaks ning tegelenud kunstikirjanduse kui ka üldise kultuurialase kirjanduse komplekteerimisega. Seoses Kumu avamisega 2006. aastal muutus raamatukogu staatus ja algas uus arenguetapp. Kuni selle ajani oli raamatukogu olnud olude sunnil kinnine, vaid oma töötajaid teenindav asutus, siis nüüd, uue asukohaga Kumu hoones, ollakse esmakordselt avatud kõigile kunstihuvilistele. Lugejaskonna moodustavad nii oma kui ka teiste muuseumide teadurid, kunstiüliõpilased, kunstnikud, kunstiteadlased, kunstipedagoogid.

Tähtsamad valdkonnad raamatute komplekteerimisel on kunstiteooria ja -kriitika, museoloogia ja muuseumipedagoogika, maalikunst, graafika ja graafiline disain, meedia-, foto- ja moekunst ning skulptuur. Eelistatumad võõrkeeled on inglise, saksa, vene ja prantsuse keel. Kolm tähtsamat komplekteerimisviisi on ostud, annetused ja vahetus. Suuremate annetustena on saadud Aleksander Tassa, Alfred Rõude, Ilmar Torni, väliseestlastest Johann Naha, Eduard Ole ja Hanno Kompuse raamatupärand. Eraldi kogudena säilitatakse Kristjan Raua ja Eduard Wiiralti kogu. Pidevalt täieneb uute annetustega Leonhard Lapini Fond, mis koosneb täielikult Lapini poolt kingitud raamatutest. 2013. aastal eraldati põhifondist raamatud, mis on välja antud enne 1920. aastat, luues nn Vana Raamatu Kogu. Eesmärgiks on säästa vana raamatut ning ühtlasi saada rohkem ruumi uutele raamatutele. Kogu väärtustavad baltika- ja estoonikakogu, käsikirjad, bakalaureuse- ja magistritööd. EKM on endale saanud ka suure osa Ameerika Suursaatkonna ja Briti Nõukogu raamatukogude kunstikirjanduse kogust.

EKMi raamatukogu teeb koostööd väga paljude muuseumide raamatukogudega üle maailma, vahetades nendega trükiseid. Vahetuspartnerid on näiteks selliste suurte muuseumide raamatukogud nagu Germanisches Nationalmuseum, Nürnberg; Staatliches Museum, Schwerin; Kunsthalle, Bremen; Finnish National Gallery; Nationalmuseum, Stockholm; National Gallery of Denmark, Copenhagen; Neue Galerie, Graz ja paljud teised.

EKMi raamatukogu missioon on koguda, säilitada ja teha kättesaadavaks eelkõige Eesti kunsti puudutavad materjalid, kuid ka varustada muuseumi koguhoidjaid ja kuraatoreid nende tööks vajaliku uuema kunstikirjandusega. Eesti kunstnike monograafiaid ja kunstikatalooge komplekteeritakse kuni kolmes eksemplaris, arvestades nende suurt kasutatavust. Peaaegu täielikult on olemas Eestis toimunud kunstinäituste kataloogid alates 20. sajandi algusest. Raamatukogu püüab hankida ka kõik eksiilis kirjastatud kunstiväljaanded.

EKM raamatukogu kuulub 1999. aastal loodud Eesti Kunstiraamatukogude Ühendusse, kus meie ülesandeks on komplekteerida hollandi ja flaami kunsti ning museoloogiat puudutavat kirjandust.

Täiendamisvajadus

Nõukogude ajal oli võõrkeelse kunstikirjanduse hankimine raamatukogusse peaaegu võimatu. Piiride avanemisega selgus, milline tohutu töö tuleb ära teha oluliste raamatute järelkomplekteerimisega. Täielikult puudusid kogust 20. sajandi teise poole moodsaid kunstivoole puudutavad raamatud, välisnäituste kataloogid, kunstiteooria, moe, foto ja restaureerimisalased raamatud. Kõige nende puudujääkidega on siiani tegeletud ning võib öelda, et lüngad on suures osas täidetud. Nüüd on ülesandeks olla pidevalt kursis uue ilmuva kunstikirjandusega, nii muuseumide kataloogide kui kirjastuste poolt väljaantavate kunstiraamatutega ning teha nende hulgast valik.

**3.2.6.** Kogu täiendamise protseduurid

Muuseumikogu täiendamise eest vastutavad kogude osakonna ja EKMi muuseumide töötajad, kes vastavalt uurimisteemadele, näitustele ning kogude täiendamise vajadusele teevad ettepanekuid teoste omandamiseks EKMi muuseumikogu täiendamise komisjonile (kinnitatud direktori käskkirjaga).

Museaali dokumenteerimiseks vajaliku info kogumise eest vastutab konkreetse teose komisjonile esitaja, kes vahendab materjalide jõudmist varasemalt omanikult või kunstiteose autorilt muuseumisse. Teose komisjonile esitaja paneb kirja teose kohta käiva esmase informatsiooni: teose omanik, autor, pealkiri, valmistamise andmed (dateering, materjal, tehnika, mõõdud), asjassepuutuv legend, sisuline väärtus; korraldab vajadusel pildistamise.

EKMi muuseumikogu täiendamise komisjon hindab muuseumile pakutavate materjalide väärtust ning sobivust kogusse.

Erandjuhtudel kasutatakse välisekspertide ja erispetsialistide abi. Suuremate tervikkogude laekumise korral määratakse materjalide läbitöötamiseks töögrupp, vajadusel kasutatakse ajutist lisatööjõudu.

**2.2.6.** Juurdekasvuvõimaluste analüüs

Hoiustamisruumide mahutavus

Kunstikogude hoidlates luuakse kogutavate esemete hoiustamiseks vajalik ruum olemasolevate teoste pideva ümberpaigutamise ja n-ö tihendamise teel. Sisuliselt vajalik ruum juurdekasvuks puudub. Eriti keeruline on olukord nüüdiskunsti kogus, seda kogusse kuuluvate teoste eripära tõttu (suured mõõtmed, erinevate materjalide koos kasutamine, mis nõuavad erinevaid säilitustingimusi). EKM on otsinud ja otsib pidevalt võimalusi juurdekasvuvõimaluste parandamiseks, esitades taotlusi Kultuuriministeeriumile ning pidades läbirääkimisi erinevate asutustega hoidlapindade leidmiseks. Praeguse olukorra jätkudes peab EKM hakkama piirama uute kunstiteoste omandamist seoses ruumipuudusega hoidlates. EKM taotleb hoiustamisruumi Põhja-Eesti muuseumide ühishoidlas.

Arhiivi- ja fotokogu hoidlas on suuremad juurdekasvuvõimalused ning kogumistööd saab jätkata plaanipäraselt.

Raamatukogu kasvab väga kiiresti. Viimaste aastate juurdekasv on olnud 1500–1900 ühikut aastas, mis näitab, et ruumi on vaja juurde u 40 laudimeetrit aastas (1 laudimeeter mahutab keskmiselt 35 raamatut).

Tööjõud

Kogude täiendamise töö kuulub kogude osakonna ja EKMi muuseumide töötajate regulaarsete tööülesannete hulka, sisaldades endas nii teose ettevalmistamist esitamiseks muuseumikogu täiendamise komisjonile, esmast dokumenteerimist kui ka hilisemat kirjeldamist. Kõikide kogude sisestamine MuISi, varasemate tulmeandmete kontrollimine, töötlemine, ühtlustamine on lisatöö, mida EKMi töötajad teevad oma põhitöö kõrvalt. Võimalusel püüab EKM kasutada selleks lisatööjõudu, näiteks lepingulisi töötajaid.

**2.2.7.** Muuseumikogu analüüs ja väärtuste hindamine

Muuseumikogu analüüs ja hindamine toimub inventuuride käigus, mis igas kogus toimuvad regulaarselt 5aastase ajavahemiku järel. Inventuuri käigus antakse hinnang teose seisukorrale. Kuna enamik museaale on EKMi jõudnud muuseumikogu täiendamise komisjoni otsuse tulemusena, puudub EKMis vajadus teoseid regulaarselt nende väärtuse põhjal muuseumikogust välja arvata.

**2.2.8.** Museaalide väljaarvamine

Museaalide kogust väljaarvamise osas lähtutakse kehtivast muuseumiseadusest. EKM teeb Kultuuriministeeriumile ettepaneku välja arvata museaal EKMi kogust juhul, kui museaal:

1. on kahjustatud ja seda ei ole võimalik taastada;
2. on hävinud või kaotsi läinud ning seda ei ole leitud vähemalt kahe järjestikuse korralise inventuuri käigus;
3. antakse muuseumiseaduse alusel üle teisele muuseumile, raamatukogule või arhiivile;
4. on enne muuseumikogusse arvamist omaniku tahte vastaselt tema valdusest välja läinud või teisest riigist välja viidud ning see antakse üle omanikule või tagastatakse teisele riigile.

**3. MUUSEUMIKOGU DOKUMENTEERIMINE**

**3.1. Dokumenteerimismeetod**

Muuseumi kogude dokumenteerimine on arvutipõhine (MuIS ja ESTER).

Kuni 2000. aastateni toimus kunstikogude teaduslik inventeerimine käsikirjalises pea- ja kogude kataloogis; kõigi museaalide kohta vormistati inventarikaart ja autorikaart.

Käesoleval hetkel toimub teaduslik inventeerimine vastavalt MuISi pakutud võimalustele. Kõikide museaalide kohta on sisestatud 1. etapi kirjelduse andmed.

**3.2. Arvestusdokumentatsiooni vormistamine ja säilitamine**

Vastuvõtuaktid, väljaandeaktid, väljaarvamisaktid trükitakse välja, allkirjastatakse üleandja-vastuvõtja poolt või digiallkirjastatakse ning kinnitatakse muuseumi direktori poolt. Nimetatud dokumendid kuuluvad muuseumi dokumentide arhiivi ja säilitatakse paberkandjal alalise tähtajaga. Juurdepääsuõiguste üle otsustab lähtuvalt Isikuandmete kaitse seadusest vastutav töötaja.

Inventuurid koostatakse MuISis ja viiakse läbi kogupõhiselt. Inventuurinimekirjad trükitakse välja ja hoitakse alles koos inventeerijate poolt tehtud märkustega. MuISis koostatud inventuur vormistatakse direktori poolt kinnitatud aktiks. Inventuurinimekirjad ja -aktid säilitatakse muuseumi dokumentide arhiivis alalise tähtajaga.

**3.3. Dokumenteeritavad tegevused, rollid ja vastutus**

**3.3.1.** Objektide vastuvõtt

a) Museaalina arvelevõtmine

Teoste omandamiseks muuseumisse määrab EKMi juhatuse liige oma käskkirjaga muuseumikogu täiendamise komisjoni (edaspidi komisjon) koosseisu. Komisjon koosneb EKMi juhatuse liikmest, peavarahoidjast ja spetsialistidest. Vajadusel kaasatakse komisjoni spetsialiste väljastpoolt muuseumi. Komisjoni tööd reguleerib muuseumikogu täiendamise komisjoni statuut (kinnitatud EKMi juhatuse liikme käskkirjaga).

Teose esitamiseks muuseumikogu täiendamise komisjonile vormistatakse peavarahoidja või koguhoidja poolt registreerimisleht. Registreerimislehe koostaja märgib registreerimislehele ja selle kaudu võimalusel museaali kirjelduse lehele museaali kirjeldamise 1. etapis nõutud andmed, kuid mitte vähem kui pealkiri/nimetus, autor, dateering, seisund, tehnika, materjal ja mõõdud. Otsus teose omandamise kohta kantakse läbi muuseumikogu täiendamise protokollist. Protokolli kantakse hinnang, miks teos on otsustatud muuseumi kogusse vastu võtta.

Objektidele museaali staatuse andmiseks koostatakse vastuvõtuakt. Peavarahoidja kinnitab vastuvõtuakti eelnevalt koguhoidja poolt koostatud registreerimislehe alusel. Peavarahoidja märgib vastuvõtuaktile:

1. dokumendi numbri, kuupäeva ja koostamise koha;
2. andmed üleandja kohta;
3. hankeviisi; ostude puhul ka ostuhinna;
4. museaali tulmenumbri, mis koosneb muuseumi nime lühendist, juurdekasvunumbrist, kogu tähisest ja kogu numbrist;
5. museaalide asukoha vähemalt ruumi täpsusega;
6. tulmelegendi.

Ostu korral autorilt sõlmitakse autori-müügileping. Ostu korral omanikult (kes ei ole autor) sõlmitakse ostu-müügileping.

Museaali teaduslikku inventeerimist teostab koguhoidja, kasutades MuISi võimalusi ja lähtudes museaali kirjeldamise juhendist. Kirjeldamise käigus dokumenteeritakse museaal oma füüsiliste ja sisuliste tunnustega, eesmärgiga muuta muuseumi kogud analüüsitavaks ja uuritavaks.

b) Asja muuseumisse hoiule võtmine

Lisaks teose esitamiseks muuseumikogu täiendamise komisjonile võetakse asi muuseumis hoiule eksponeerimiseks näitusel. Teose näitusele võtmisel koostab näituse kuraator registreerimislehe ning võtab sellega teose ajutiselt hoiule. Registreerimisleht on üleandja põhine ehk iga üleandjaga tehakse eraldi dokument. Registreerimislehel on minimaalselt järgmised andmed:

1. dokumendi number, kuupäev ja koostamise koht;
2. üleandja andmed, asutuse puhul ka kontaktisik;
3. sihtkoht ehk näitus ja selle asukoht (näituse profiil on eelnevalt MuISis kuraatori poolt koostatud)
4. teoste seisund
5. teoste üldandmed: nimetus/pealkiri, autor, dateering, tehnika, materjal, mõõdud.

Hoiule võetud teoseid ei võeta arvele museaalidena ja ei arvata muuseumikogusse.

**3.3.2.** Museaalide liikumine ja ajutine kasutamine

a) Muuseumiväline

Muuseumiväliseks kasutamiseks laenutatakse museaale eelkõige teistele muuseumidele. Erandjuhul võidakse museaali laenata ka teisele juriidilisele isikule, kes suudab tagada museaali säilimise ja turvalisuse. Museaali laenutamise otsuse langetab peavarahoidja koostöös koguhoidjate ja konservaatoritega.

Museaali laenaja esitab EKMi juhatuse liikme nimele deponeerimistaotluse-garantiikirja, kus on kirjas laenutuse eesmärk, tähtaeg, museaalide loetelu ning garantii säilivusele ja turvalisusele. Muuseumide infosüsteemiga liitunud muuseumid esitavad taotluse MuISis. Vormistatakse väljaandeakt, mille allkirjastavad üleandja ja vastuvõtja ning kinnitab muuseumi direktor.

b) Muuseumisisene

Muuseumisiseselt laenutatakse museaale näitustele, pildistamiseks, konserveerimiseks. Muuseumisisese kasutamise puhul koostab koguhoidja MuISis muuseumisisese kasutamise akti.

**3.3.3.** Inventuur

Inventuure teostatakse regulaarsusega – iga museaal saab üle kontrollitud kord 5 aasta jooksul. Inventuurid toimuvad kogupõhiselt. Inventuuride läbiviimise kava ning inventuurikomisjoni koosseis kinnitatakse EKMi juhatuse liikme käskkirjaga.

Inventuuri käigus kontrollitakse:

1. museaali olemasolu,
2. museaali seisundit,
3. museaali asukohta.

Inventuuriakti allkirjastavad inventuuri läbiviimise komisjoni liikmed ning kinnitab EKMi juhatuse liige.

**3.3.4.** Säilitusprotseduurid

Paberkandjal museaalide konserveerimistööde passe säilitatakse EKM konserveerimisosakonna arhiivis. Elektrooniliselt säilitakse infot konserveerimistööde kohta EKMi serveris. Infosüsteemi MuIS konserveerimismooduli käivitumisel minnakse üle konserveerimistööde dokumenteerimisele MuISis. Muuseumikogu korraline seire toimub inventuuride käigus ning dokumenteeritakse koos inventuuriaktidega.

Kliimaseire andmed säilitatakse elektrooniliselt.

**3.3.5.** Museaali muuseumikogust väljaarvamine ja hoiule võetud asja tagastamine.

Museaali väljaarvamine muuseumikogust toimub vastavalt muuseumiseaduses kehtestatud korrale. Väljaarvamisaktid säilitatakse muuseumi dokumentide arhiivis alalise tähtajaga. Museaali unikaalset numbrit ei võeta uuesti kasutusele. Museaali dokumentatsioonile lisatakse museaali kogust väljaarvamise põhjused ja ametlik kinnitus väljaarvamise kohta.

Hoiule võetud asi tagastatakse omanikule tagastamisaktiga.

**3.4. Retrospektiivne dokumenteerimine**

Museaalide retrospektiivsel sisestamisel ja inventeerimisel infosüsteemis MuIS lähtutakse museaalide kirjeldamise juhendist. EKMi kunstikogud on põhiandmetega MuISi sisestatud, retrospektiivsel sisestamisel toimub täiendavate andmete lisamine.

**4. MUUSEUMIKOGU KASUTAMINE**

**4.1. Rollid ja vastutus**

Muuseumikogu kasutamise eest vastutavad:

1. peavarahoidja – vastutab muuseumist välja laenutatavaid museaale puudutava dokumentatsiooni korrashoiu eest, laenutustingimuste kontrolli eest.
2. koguhoidjad, konservaatorid – vastutavad välja laenutavate museaalide korrashoiu eest, laenutustingimuste kontrolli eest.

**4.2. Muuseumikogu kasutamisega seotud protseduurid ja dokumentatsioon**

Vt ka punkt 4.3.2.

Museaalide kasutamiseks andmine toimub EKMi kogude kasutamise eeskirja alusel ning jaguneb:

* muuseumisiseseks museaalide väljaandmiseks näitustele, digiteerimiseks, konserveerimiseks. Näituste puhul esitab näituse kuraator taotluse MuISis, mille põhjal koostab koguhoidja muuseumisisese kasutamise akti. Konserveerimiseks või digiteerimiseks andmise puhul koostab koguhoidja muuseumisisese kasutamise akti.
* muuseumiväliseks museaalide väljaandmiseks – toimub laenutaja taotluse alusel. MuISiga ühinenud muuseumid esitavad taotluse MuISi keskkonnas, mille alusel peavarahoidja koostab väljaandeakti. Kui laenutajaks on MuISi-väline asutus, koostab peavarahoidja koos väljaandeaktiga deponeerimislepingu, mis sätestab laenutamise tingimused, kohustused ja õigused.

Museaalide laenutamisel korraldab transpordi museaalide vastuvõtja, kooskõlastades transporditingimused EKMiga. Museaalide pakkimine väljalaenutamiseks toimub EKMi koguhoidjate ja konservaatorite kontrolli all.

Uurijate teenindamine toimub EKMis kohapeal, museaale uurimiseks EKMist välja ei anta. Uurija esitab EKMile ametliku taotluse, mis sätestab uurimisteema ning nimetab uuritavad museaalid. Uurijale esitatud museaalide kohta esitab koguhoidja aruande.

**4.3. Muuseumikogu kasutamisega seotud teenused**

Eesti Kunstimuuseumi kogudega on võimalik tutvuda kõikidel soovijatel. Museaalidest on võimalik tellida digikoopiaid ja -kujutisi. Tasumine toimub vastavalt EKMis kehtivale hinnakirjale, mis on koostatud vastavalt muuseumiseaduses sätestatule.

**4.4. Digiteerimispoliitika**

EKMi digiteerimispoliitika lähtub muuseumiseaduse määrusest, mille järgi museaal tuleb MuISis varustada digikujutisega. Sellest tulenevalt on EKMis koostatud digiteerimisplaan, milles on määratud, millise kvaliteediga digikujutis missuguse kogu museaalist valmistatakse. Kõik digikujutised kirjeldatakse ning tehakse kättesaadavaks EKMi digikogus. Digiteerimiseks kasutatakse nii EKMi enda tööjõudu kui võimaluse korral suuremate projektide puhul lepingulisi töötajaid, kelle palkamiseks taotletakse lisavahendeid.

Eesti Kunstimuuseumi kogud on veebi vahendusel vaadatavad kolmes kuni neljas andmebaasis. Üks neist, EKMi digitaalkogu on muuseumi enda arendus, mis ühendab endas nii kvaliteetsete failide säilitamise, esitamise kui ka kasutuskoopiate alla laadimise võimaluse. Ülejäänud arendused on riiklikud ja lähtuvad üleeuroopalikest põhimõtetest ning direktiividest. Neist põhiline andmebaas, mida muuseum digiteeritud materjaliga täiendab, on Kultuuriministeeriumi arendatav MuIS ja selle avalik kasutajaliides Muuseumide veebivärav, mille kaudu jõuavad andmed vähendatud mahus e-Kultuuripärandi portaali ja Europeanasse.

**5. SÄILITAMINE**

**5.1. Rollid ja vastutus**

Museaalide ja arhivaalide säilimise eest vastutavad kogude osakonna töötajad koostöös konserveerimisosakonna töötajatega. Töötajate täpsemad ülesanded ja vastutus on määratletud ametijuhendites.

Kogude museaalide seisukorda, samuti hoidlaruumide seisukorda jälgivad pidevalt koguhoidjad, kes tekkinud probleemidest informeerivad peavarahoidjat ja konserveerimisosakonna töötajaid, kellega koostöös kavandatakse vastavad meetmed.

Sekkuva konserveerimise, sh museaalide restaureerimisega tegeleb EKMi konserveerimisosakond. Museaalide konserveerimise dokumenteerimiseks vormistatakse konserveerimispass elektrooniliselt, mis paigutatakse koos konserveerimistöid kirjeldava visuaalmaterjaliga (fotod, graafikud, joonised) EKMi digitaalarhiivi restaureerimismoodulisse ning vajadusel säilitatakse paberkandjal. Konserveerimistööde plaani, kvaliteedi ja dokumenteerimise eest vastutab konserveerimisosakonna juhataja.

EKMi konserveerimisosakonna põhitegevuseks aktiivse ja passiivse säilitamise kõrval on kunstiteoste uurimine materjalitehnilisest aspektist. See toimub nii muuseumi enda kui Eesti ja rahvusvaheliste koostööpartnerite tehnilise baasi toel. Pikemaajalisi konserveerimisplaane ja konserveerimisega seotud uurimisplaane arutab ja kinnitab EKMi konserveerimisnõukogu (koosseis ja statuut kinnitatud EKMi juhatuse liikme käskkirjaga).

Konserveerimis- ja restaureerimistööd (maal, graafika, skulptuur) tehakse üldjuhul EKMi konserveerimisosakonnas. Materjalide (eelkõige erinevad tarbekunsti materjalid) puhul, mille spetsialist EKMis puudub, tellitakse restaureerimistöö Ennistuskojast Kanut või muust vastavat oskusteavet omavast asutusest. Keerulisemad materjalide ja kahjustuste uuringud tehakse koostöös või tellitakse vastavat kompetentsi omavatest asutustest (nt Ennistuskoda Kanut, Tartu Ülikooli Keemia Instituut, Tallinna Ülikooli materjaliuuringute keskus). EKMi konserveerimisosakond on praktikabaasiks Eesti Kunstiakadeemia restaureerimise ja muinsuskaitse eriala tudengitele, kes EKM konservaatorite juhendamisel konserveerivad ja uurivad EKMi kogudesse kuuluvaid teoseid.

**5.2. Säilitustingimused**

EKM kunstikogusid säilitatakse spetsiaalselt muuseumihooneks ehitatud Kumu hoidlates, kus on sisse projekteeritud museaalide säilitamiseks vajalikud kliima- ja turvaseadmed, ning EKMi muuseumide ajaloolistes hoonetes (Kadrioru loss, Niguliste kirik), kus on hoidlateks kohandatud algselt teise funktsiooniga ruumid. Neisse on EKM paigaldanud vajalikud kliima- ja turvaseadmed, mille üle toimub pidev kontroll ning vajadusel reguleeritakse käsitsi hoidlate säilitustingimusi.

Kuna mitmete EKMi muuseumide (Niguliste muuseum, Adamson-Ericu muuseum) avamisel jäid välja ehitamata nende kogude spetsiaalsed hoidlad ning ka Kumu ehitamisel vähendati algselt projektis sees olnud hoidlate mahte, paiknevad mitmed EKMi kunstikogud seni hoidlateks mittesobivates ruumides, kus puuduvad vajalikud hoiustamis- ja säilitustingimused.

Lisaks on problemaatiline suuremõõtmeliste kunstiteoste hoiustamine (skulptuur, nüüdiskunst), mida hetkel ruumipuudusel säilitatakse museaalide hoidmiseks mittesobival rendipinnal. EKM on taotlenud Kultuuriministeeriumilt võimalust paigutada osa kogudest planeeritud Ühishoidlasse.

**5.3. Säilitustingimuste tagamine**

Optimaalseid keskkonnatingimusi aitavad tagada järjepidev seire ja kontroll, mis toimub nii hoidlates kui näitustel. Andmeid kogutakse automaatselt temperatuuri ja suhtelise õhuniiskuse taset salvestavate elektrooniliste mõõdikutega. Keskkonnatingimuste andmed ja andmete alusel koostatud graafikud säilitatakse elektrooniliselt. Normist kõrvalekallete puhul tuvastatakse põhjus ning likvideeritakse see.

Museaalidele optimaalsete säilitustingimuste tagamiseks hoiustatakse EKMis teosed kogude kaupa, mis põhineb reeglina jaotusel materjalide kaupa (maal, tööd paberalusel, skulptuur). Kogude jaotuse aluseks on EKMi põhimäärus. Hoiustamisel grupeeritakse ja paigutatakse museaalid omakorda kas materjalide või vormistuse järgi (riputatavad tööd, horisontaalselt paigutatavad tööd, tööd riiulitel või kinnistes kappides). Teoste hoiustamisel ja pakendamisel kasutatakse arhiivipüsivaid ja objekte mittekahjustavaid materjale. Tulme kontrollitakse ja korrastatakse enne hoiustamist.

Muuseumikogu seisundi regulaarne hindamine, konserveerimistegevuste planeerimine, konserveerimise dokumenteerimine – vt punkt 6.1.

**5.4. Turvalisus**

Hoidlate kasutamise sätestab Eesti Kunstimuuseumi hoidlates liikumise kord. Kõrvaliste isikute hoidlates viibimine ei ole lubatud. Sissepääs hoidlaruumidesse on autoriseeritud ning seda on õigus korraldada peavarahoidjal.

EKMi hoonetes on valveoperaatorfirma turvavalve (mehitatud valve, liikumis- ja tuletõrjeandurid, turvakaamerad). Tuletõrjesüsteem on integreeritud valveoperaatorfirma kaudu Päästeameti infosüsteemiga.

**6. TOIMEPIDEVUS**

**6.1. Riskianalüüsi läbiviimise kord**

EKMis viiakse kord aastas läbi riskianalüüs, mille käigus hinnatakse järgmisi riske: tuli, vesi, looduskatastroofid, vandalism, vargused, tehnilised vead. Riskianalüüsi tulemused fikseeritakse eraldi dokumendis.

**6.2. Ohuplaani ja/või hädaolukorra lahendamise kava koostamise ja rakendamise kord**

EKMil on olemas ohuplaan, mis vaadatakse üle kord aastas. Töötajaid koolitatakse hädaolukorras käitumise osas kord aastas. Ohuplaani testitakse iga kahe aasta tagant. Muuseumi töötajad saavad ohuplaaniga tutvuda ohuplaani eest vastutava töötaja kaudu.